Fenomena air pasang besar diramal berlaku sehingga Khamis

KUALA LUMPUR, 12 Rabiulawal 1444H, Ahad – Air pasang besar dijangka berlaku di beberapa kawasan bermula semalam hingga Khamis ini, menurut Agensi Pengurusan Bencana Negara (Nadma).

Nadma menerusi perkongsian di laman Facebook memaklumkan Pusat Hidrografi Nasional meramalkan kawasan terlibat adalah Kuala Muda, Kedah; Bagan Datuk, Perak; Pelabuhan Klang, Selangor serta Batu Pahat dan Pontian di Johor.

Menurut Nadma fenomena itu berpunca daripada pengaruh daya tarikan graviti ketika kedudukan bulan dan matahari sejajar, seterusnya berkemungkinan menyebabkan limpahan air di daratan serta banjir di lokaliti kawasan rendah pesisir pantai.

“Penduduk berhampiran pesisir pantai disaran lebih peka dan berwaspada semasa fenomena ini berlaku,” menurut perkongsian itu.

Maklumat lanjut dan jadual pasang surut edisi 2022 boleh didapati di laman web https://hydro.gov.my/ramalanpasangsurut. – Bernama


Kes buli doktor pelatih: Nama individu terbabit diserah kepada KKM

GEORGETOWN, 10 Syawal 1443H, Rabu – Pulau Pinang telah menyerahkan nama individu yang didakwa terlibat dalam kejadian buli seorang doktor pelatih kepada Kementerian Kesihatan, kata Dr Norlela Ariffin.

Pengerusi jawatankuasa kesihatan negeri itu berkata, nama-nama itu adalah daripada beberapa jabatan, sambil menambah bahawa Menteri Kesihatan, Khairy Jamaluddin telah menjawab maklumat itu.

Khairy sebelum ini berkata, pasukan petugas khas telah ditubuhkan untuk meneliti kematian seorang doktor pelatih dan dakwaan budaya buli dalam kumpulan perubatan.

Menteri itu berkata, beliau telah menerima laporan awal daripada ketua jabatan doktor pelatih itu, sementara polis juga sedang menyelesaikan siasatan mereka.

Dalam ciapan di laman Twitter pada hari Jumaat, Khairy berkata, pasukan petugas bebas telah ditubuhkan untuk menyiasat kes itu dan juga budaya buli secara keseluruhan.

Dr Norlela telah mengadakan mesyuarat pihak berkepentingan untuk meneliti isu yang akan melibatkan pelatih dan doktor muda.

Katanya, pengarah kesihatan, timbalan pengarah kesihatan, pengarah hospital dan ketua jabatan akan dipanggil pada peringkat kemudian.

“Semua dapatan daripada mesyuarat ini akan dihantar kepada Menteri Kesihatan, termasuk cadangan dan penyelesaian mengenai cara untuk menyelesaikan isu itu,” katanya.


Sultan Nazrin perkenan solat Jumaat, fardu 40 anggota jemaah

IPOH, 14 Jamadilakhir 1442H, Rabu – Sultan Perak Sultan Nazrin Shah memberi perkenan solat Jumaat, solat fardu dan solat jenazah, dengan had maksimum 40 orang jemaah dalam sesebuah masjid atau surau di negeri ini mulai esok, sepanjang tempoh Perintah Kawalan Pergerakan (PKP).

Baginda juga menzahirkan titah nasihat, agar semua masjid dan surau menganjurkan solat sunat hajat setiap hari, agar bencana kesihatan yang sedang melanda dunia ketika ini berjaya dibendung, dan kehidupan insan dapat kembali normal.

Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini berkata, had jemaah itu tidak termasuk ahli jawatankuasa dan pegawai masjid atau surau dan jemaah yang dibenarkan terbatas kepada warganegara lelaki berusia antara 16 hingga 70 tahun.

“Solat Jumaat boleh diadakan di semua masjid dan surau, termasuk surau-surau dalam bangunan pejabat, institusi, universiti, maktab, sekolah, syarikat dan kilang, untuk memberi ruang kepada lebih ramai orang menunaikan solat Jumaat,” katanya dalam kenyataan hari ini.

Beliau berkata aktiviti agama berunsur ilmu dibenarkan diadakan di masjid dan surau dalam ruang waktu antara selesai solat Maghrib sementara menantikan masuknya waktu solat Isyak, dan hendaklah dihentikan sebaik masuk solat waktu Isyak.

Bagaimanapun beliau berkata, sebarang acara jamuan di dalam dan kawasan perkarangan masjid serta surau tidak dibenarkan, selain memperketat syarat-syarat fizikal antara jemaah dengan memperkenalkan keperluan-keperluan baharu, terutama mekanisme aliran jemaah masuk serta keluar masjid dan surau.

Sebelum ini sepanjang tempoh Perintah Kawalan Pergerakan Bersyarat (PKPB) bermula 10 Nov lepas, solat Jumaat dan solat fardu di masjid dan surau di Perak, dilaksanakan dengan kehadiran jemaah dengan jumlah terhad dan berbeza mengikut zon merah, kuning dan hijau.

Selain itu, semua aktiviti keagamaan seperti ceramah, kuliah pengajian antara Maghrib dan Isyak serta selepas solat Subuh dan tahlil doa selamat, juga dibenar atau ditangguhkan bergantung kepada zon tertentu.

Mohd Annuar berkata Sultan Nazrin memberi perkenan, setelah menimbangkan sembah cadangan MAIPk yang berlandaskan nasihat Jawatankuasa Fatwa Negeri Perak, serta pandangan Kementerian Kesihatan dan Majlis Keselamatan Negeri Perak, sehingga dikeluarkan apa-apa ketetapan baharu.

“Jabatan Agama Islam Perak bertanggungjawab mengeluarkan garis panduan lengkap kepada semua ahli jawatankuasa serta pegawai masjid dan surau, di samping bertanggung jawab memantau pematuhan garis panduan,” katanya.

Beliau berkata Sultan Nazrin sedia memahami hasrat umat Islam yang mahu mengimarahkan rumah Allah dan beribadah secara berjemaah, namun bimbang akan ancaman terhadap keselamatan ummah akibat penularan wabak COVID-19.

Baginda juga bersimpati dengan para petugas Kementerian Kesihatan dan menzahirkan setinggi-setinggi penghargaan kepada kakitangan kementerian itu serta Polis Diraja Malaysia, Jabatan Sukarelawan Malaysia dan pelbagai agensi lain, yang saling bekerjasama memastikan PKP dipatuhi rakyat. – Bernama


Lelaki hina Islam direman 4 hari

BANGI, 18 Zulhijjah 1443H, Isnin — Seorang lelaki yang ditahan kerana menghina agama Islam, semalam direman empat hari bermula hari ini.

Ketua Polis Daerah Sepang, Asisten Komisioner Wan Kamarul Azran Wan Yusof berkata, lelaki berusia 39 tahun itu direman hingga Khamis ini di lokap Ibu Pejabat Polis Daerah (IPD) Dang Wangi.

“Perintah reman dikeluarkan oleh Majistret Mahkamah Kuala Lumpur,” katanya seperti dilapor media tempatan.

Semalam, suspek ditahan kira-kira jam 12.30 tengah hari di sebuah rumah di Bukit Kuchai, Puchong, Selangor.

Siasatan dan tangkapan dibuat bersabit satu video berdurasi 36 saat yang tular di media sosial, memaparkan seorang lelaki menghina umat dan agama Islam serta Nabi Muhammad ﷺ.

Polis turut merampas satu telefon bimbit yang digunakan oleh suspek bagi merakam video itu untuk siasatan.

Kes disiasat oleh Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman dan diklasifikasi di bawah Seksyen 298A Kanun Keseksaan dan Seksyen 233 Akta Komunikasi dan Multimedia Malaysia 1998.


Mangsa banjir di tiga negeri meningkat, jumlah terkini 33,856 orang

KUALA LUMPUR, 29 Jamadilawal 1444H, Sabtu – Jumlah mangsa banjir di pusat pemindahan sementara (PPS) di Sarawak, Sabah dan Perak merekodkan peningkatan pagi ini menjadikan jumlah terkini mangsa di negeri yang terjejas banjir di seluruh negara seramai 33,856 orang.

Mangsa banjir di Kelantan dan Terengganu pula berkurangan manakala Johor kekal merekodkan seramai 32 orang.

Di SARAWAK, Jawatankuasa Pengurusan Bencana Negeri (JPBN) memaklumkan mangsa banjir di negeri itu kini mencecah 1,136 orang daripada 294 keluarga pagi ini berbanding 363 mangsa daripada 93 keluarga malam tadi.

Jumlah PPS meningkat kepada 18 setakat pagi ini, berbanding tujuh malam tadi dan banjir kini melibatkan daerah Kuching, Bau, Sebuyau, Samarahan, Betong, Serian, Gedong dan Simunjan manakala sebuah PPS iaitu di Dewan Kampung Koran Mawang, Serian diaktifkan bagi menempatkan 57 mangsa tanah runtuh daripada tujuh keluarga di kawasan itu.

Di SABAH, mangsa banjir yang dipindahkan ke PPS Dewan Sekolah Jenis Kebangsaan (C) Chung Hwa, Kota Belud terus meningkat pagi ini kepada 78 mangsa daripada 23 keluarga berbanding 68 mangsa daripada 21 keluarga malam tadi.

Sementara itu, bagi fenomena air pasang besar, jumlah penduduk terutama mereka yang tinggal di rumah atas air yang pindahkan terus meningkat pagi ini iaitu 573 mangsa daripada 137 keluarga berbanding 276 mangsa daripada 61 keluarga malam tadi.

Seramai 528 mangsa daripada 123 keluarga dipindahkan ke enam PPS di Pitas manakala 45 mangsa daripada 14 keluarga dipindahkan ke sebuah PPS di Kota Kinabalu.

Di PERAK, Sekretariat JPBN memaklumkan jumlah mangsa banjir meningkat sedikit iaitu seramai 69 orang daripada 17 keluarga setakat 8 pagi ini berbanding 65 orang daripada 16 keluarga malam tadi dan kini ditempatkan di dua PPS di Hilir Perak dan Bagan Datuk.

Di TERENGGANU, Sekretariat JPBN memberitahu jumlah penduduk yang berlindung di 112 PPS menurun kepada 15,243 mangsa berbanding 20,552 mangsa malam tadi di lapan daerah iaitu di Kuala Terengganu, Kemaman, Besut, Dungun, Marang, Hulu Terengganu, Setiu dan Kuala Nerus.

Di KELANTAN, Sekretariat JPBN berkata jumlah mangsa banjir di 48 PPS di Pasir Mas, Tanah Merah, Pasir Puteh, Tumpat dan Bachok berkurangan pagi ini kepada 17,298 orang daripada 5,769 keluarga berbanding 17,398 orang daripada 5,818 keluarga malam tadi.

Di JOHOR, Sekretariat JPBN menyatakan jumlah mangsa kekal 32 orang setakat 8 pagi ini dan ditempatkan di PPS Balai Raya Kampung Batu Badak, Segamat. – Bernama


UMNO tarik diri dari PN, akan perkasa MN bersama PAS

BANGI, 9 Zulhijjah 1441H, Khamis – UMNO memutuskan untuk tidak menyertai Perikatan Nasional (PN), sebaliknya akan memperkasakan Muafakat Nasional (MN).

Perkara itu dimaklumkan Presidennya Datuk Seri Ahmad Zahid Hamidi dalam satu kenyataan, hari ini.

Beliau berkata, UMNO akan memperkasakan MN bersama-sama dengan PAS dan komponen Barisan Nasional (BN).

“Sokongan kepada kerajaan PN hanya berlandaskan sokongan Ahli-Ahli Parlimen UMNO dan BN serta ADUN-ADUN (Ahli Dewan Undangan Negeri) dalam pembentukan Kerajaan Pusat dan di beberapa negeri tertentu,” katanya.

Pada masa sama, beliau berkata, Perdana Menteri Tan Sri Muhyiddin Yassin dalam pertemuan bersama Ahli-ahli Parlimen BN pada tengah hari semalam, telah menyatakan hasrat Parti Pribumi Bersatu Malaysia (BERSATU) untuk menyertai MN.

Zahid berkata, pihaknya akan membincangkan hasrat berkenaan bersama PAS untuk diperhalusi.

“Jawatankuasa Induk MN sebelum ini telah memutuskan untuk UMNO dan PAS memberi keutamaan bagi memperkukuhkan MN.

“Saya akan menyerahkan kepada JK Induk MN untuk mempertimbangkan hasrat BERSATU sekiranya berkemampuan memperkukuhkan lagi MN demi kepentingan rakyat dan negara,” katanya.


Arab Saudi buka kembali pintu untuk pelancong dari 49 negara

KUALA LUMPUR, 25 Zulhijjah 1442H, Rabu – Arab Saudi membuka kembali pintunya untuk pelancong dari 49 negara sejak 1 Ogos, dengan mempermudah prosedur mendapatkan visa masuk bagi tempoh setahun dan kebenaran tinggal hingga 90 hari di negara tersebut.

Menurut laporan Saudi Gazette, syarat dan peraturan untuk mendapatkan visa pelancong dan memasuki Arab Saudi termasuk imunisasi penuh dengan vaksin yang diluluskan kerajaan itu.

“Ini sebagai tambahan kepada ujian PCR negatif yang dilakukan dalam tempoh 72 jam sebelum berlepas dan pendaftaran di portal Muqeem negara itu,” menurut laporan itu.

Selepas hampir setahun setengah sejak pandemik bermula awal tahun lalu, Arab Saudi telah membangunkan laman web untuk memudahkan mereka yang ingin mendapatkan visa pelancong melalui portal dalam talian.

Pelancong dan pelawat dari 49 negara termasuk Malaysia, layak untuk memohon e-visa, yang membolehkan mereka menunaikan Umrah dan mengikuti pelbagai aktiviti melancong di seluruh negara itu.

Selain Malaysia, warga dari negara berikut layak mendapatkan visa pelancongan: Amerika Syarikat, Kanada, Andorra, Austria, Belgium, Bulgaria, Croatia, Cyprus, Republik Czech, Denmark, Estonia, Finland, Perancis, Jerman, Greece, Belanda, Hungary, Iceland, Ireland, Itali, Latvia, Liechtenstein, Lithuania, Luxembourg, Malta, Monaco, Montenegro, Norway, Poland, Portugal, Romania, Rusia, San Marino, Slovakia, Slovenia, Ukraine, United Kingdom, Switzerland, San Marino , Sepanyol, Brunei, China (termasuk Hong Kong dan Macau), serta Jepun, Kazakhstan, Singapura, Korea Selatan, Oceania, Australia dan New Zealand.

Sebelum ini Kementerian Pelancongan Arab Saudi mengumumkan bermula 1 Ogos, negara ini membuka kembali pintu negara kepada pelancong dan menarik balik sekatan kemasukan bagi pemegang visa pelancong.

Menurut kementerian itu, pelancong yang tiba perlu mendaftarkan maklumat berkaitan dengan dos vaksinasi di https://muqeem.sa/#/vaccine-registration/home, data itu direkodkan dalam aplikasi Tawakkalna dan mesti ditunjukkan semasa memasuki tempat awam.

Sementara itu, Haramain Sharifain, sebuah blog sosial berbahasa Inggeris melaporkan semua pengunjung yang tiba di negara itu mesti memberikan bukti lengkap mengenai satu daripada empat vaksin yang dibenarkan Arab Saudi: dua dos vaksin Oxford/Astra Zeneca, Pfizer/BioNTech atau Moderna atau satu dos vaksin dihasilkan Johnson and Johnson.

Mereka yang lengkap dua dos vaksin Sinopharm atau Sinovac akan dibenarkan masuk dengan syarat dos tambahan perlu menggunakan satu daripada empat vaksin lain yang diluluskan Arab Saudi. – Bernama


Lebih 400,000 maut, COVID-19 di Brazil membimbangkan

RIO DE JANEIRO, 18 Ramadan 1442H, Jumaat – Angka kematian COVID-19 di Brazil mencatat rekod membimbangkan iaitu melepasi 400,000, semalam.

Jumlah itu dicatatkan tatkala negara itu bergelut untuk memastikan vaksin mencukupi dan ketika Senat menyiasat sama ada kerajaan Presiden Jair Bolsonaro telah memburukkan lagi krisis pandemik itu.

Kementerian Kesihatan melaporkan, 3,001 kematian COVID-19 dalam tempoh 24 jam lepas, menjadikan jumlah keseluruhan 401,186 – kedudukan kedua selepas Amerika Syarikat (AS).

Dengan jumlah penduduk seramai 212 juta orang, negara Amerika Selatan itu juga mempunyai salah satu angka kematian tertinggi dalam pandemik itu, pada kadar 189 kematian per 100,000 penduduk – yang terburuk di Amerika dan salah satu daripada 15 teratas di seluruh dunia.

Walaupun telah melepasi puncak gelombang baharu, jumlah kematian harian tetap tinggi, secara purata 2,526 sejak minggu yang lalu, berada di belakang India.

Pakar menyalahkan lonjakan terbaru sebahagiannya pada virus ‘varian Brazil’, mutasi yang muncul di atau sekitar hutan hujan Amazon, bandar Manaus pada Disember tahun lalu.

Dikenal sebagai P1, virus itu boleh menjangkiti semula individu yang mengalami strain virus asal dan mungkin lebih mudah menular. – Agensi


Isu tanah rizab: Mohon campur tangan Sultan Perak

Oleh Siti Hafidah Abd Ghaffar

BANGI, 29 Jamadilakhir 1442H, Khamis – Sultan Perak, Sultan Nazrin Shah dimohon untuk campur tangan berhubung isu Tanah Rizab Melayu di Sitiawan yang didakwa sudah berpindah milik kepada bukan Melayu.

Selain itu, satu suruhanjaya siasatan bebas juga wajar ditubuhkan jika dakwaan berlakunya penyelewengan membabitkan tanah berkenaan adalah benar.

Pensyarah Kanan Fakulti Seni Bina, Perancangan dan Ukur, Universiti Teknologi Mara (UiTM) Kampus Seri Iskandar di Perak, Prof Madya Dr Mohd Hasrol Haffiz Aliasak berkata, suruhanjaya siasatan bebas itu perlu bagi menyiasat isu secara menyeluruh.

Katanya, siasatan perlu dilakukan secara kronologi bermula tanah tersebut diwartakan, kaedah pemberian dan bagaimana ia boleh diserahkan kepada pemaju untuk dibangunkan dengan projek pembangunan harta tanah.

“Sekiranya kelulusan pindah milik yang melibatkan penyalahgunaan kuasa oleh pegawai-pegawai pentadbiran pejabat tanah, maka siasatan menyeluruh perlu dilakukan melalui penubuhan sebuah suruhanjaya siasatan bebas serta memerlukan campur tangan oleh Sultan Perak.

“Mengapa perlu penglibatan Sultan Perak? Ini kerana Baginda bertanggungjawab dalam hal berkaitan dengan agama Islam dan kepentingan masyarakat Melayu di dalam negeri dan jajahan takluknya sebagaimana yang terkandung di dalam Perlembagaan,” katanya ketika dihubungi Ismaweb.net.

Sebelum ini, Parti Bumiputera Perkasa Malaysia (Putra) Perak mendedahkan kawasan seluas 649.19 hektar tanah berstatus Tanah Rizab Melayu di Mukim Sitiawan, Manjung diberikan hak milikan kepada bukan Melayu.

Pengerusi Penyelarasnya, Datuk Hamidah Osman berkata, perkara itu dikesan melalui pencarian rasmi yang dibuat di Pejabat Pengarah Tanah dan Galian (PTG) Perak.

Daripada keluasan itu, beliau berkata, sebanyak 317 lot telah dipecahkan dan diberi milikan bagi tujuan pertanian untuk tanaman getah serta kelapa sawit.

Susulan pendedahan itu, Menteri Besar Perak, Datuk Seri Saarani Mohamad dilaporkan menolak untuk mengulas mengenai dakwaan berkenaan, kerana mahu memberi tumpuan berkaitan COVID-19 dan meminta PTG negeri menjawab.

Namun difahamkan isu tanah adalah di bawah portfolionya sebagai Pengerusi Jawatankuasa Agama Islam, Kewangan, Keselamatan, Tanah, Sumber Asli, Perancangan Ekonomi dan GLC.


Kerajaan sedia RM2.4 bilion untuk projek perumahan rakyat

KUALA LUMPUR, 27 Rabiulawal 1445H, Jumaat – Kerajaan memperuntukkan sejumlah RM2.47 bilion bagi melaksanakan projek perumahan rakyat bagi tahun depan, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata ia termasuk dana jaminan khas sebanyak RM1 bilion bagi menggalakkan pemaju berwibawa memulihkan projek terbengkalai yang telah dikenal pasti.

Beliau berkata setakat Ogos tahun ini, 256 projek sakit atau lebih 28,000 unit rumah telah dipulihkan melibatkan Nilai Pembangunan Kasar RM23.37 bilion.

“Selain itu RM546 juta disediakan bagi meneruskan 36 Program Perumahan Rakyat (PPR) termasuk satu projek baharu di Kluang, Johor.

“Insya-Allah 15 buah PPR dijangka siap tahun hadapan untuk manfaat 5,100 bakal penghuni baharu,” katanya ketika membentangkan Belanjawan 2024 Malaysia MADANI di Dewan Rakyat hari ini.

Anwar berkata 14 Program Rumah Mesra Rakyat juga diteruskan bagi membina 3,500 unit rumah melibatkan RM358 juta selain peruntukan RM460 juta bagi menyediakan bantuan kepada kira-kira 65,000 rakyat susah di desa untuk membina baharu atau membaik pulih rumah yang telah daif.

Tambahnya RM100 juta disediakan untuk menyelenggara perumahan berstrata kos rendah dan sederhana awam dan swasta di seluruh negara termasuk kerja-kerja membaiki tangki air, bumbung, sistem pendawaian serta memasang kamera litar tertutup.

Menurutnya peruntukan Skim Jaminan Kredit Perumahan pula akan ditambah sehingga RM10 bilion bagi manfaat 40,000 peminjam.

Dalam pada itu, bagi memudahkan pembangunan semula skim strata, Anwar berkata ambang persetujuan penduduk untuk jualan en-block akan dikurangkan daripada 100 peratus kepada tahap yang konsisten berdasarkan amalan antarabangsa seperti di Singapura.

“Di bawah pentadbiran Kerajaan Perpaduan, kerajaan telah mengambil alih pembangunan Bandar Malaysia bagi memastikan tanah-tanah strategik dimanfaatkan sebaiknya untuk projek rakyat berteras nilai MADANI,” katanya.

Anwar berkata kerajaan juga akan memperuntukkan RM100 juta kepada Kampung Baru Cina bagi menyediakan kemudahan infrastruktur asas dan kemudahan sosial.

Sementara itu, dalam usaha mengawal harga harta tanah, Perdana Menteri berkata kerajaan bercadang mengenakan duti setem pada kadar rata empat peratus ke atas surat cara pindah milik harta tanah oleh individu bukan warganegara dan syarikat milik asing kecuali individu pemastautin tetap di Malaysia.

“Kerajaan turut bercadang pada tahun hadapan, surat cara pindah milik harta tanah melibatkan benefisiari melepaskan hak kepada benefisiari yang layak mengikut wasiat atau faraid atau Akta Pembahagian 1958 hanya dikenakan duti setem sebanyak RM10 ketimbang kadar ad-valorem sebelum ini,” katanya. – Bernama


Bekas MB Perlis, Hamid Pawanteh meninggal dunia

KANGAR, 6 Jamadilawal 1444H, Khamis – Bekas Menteri Besar Perlis yang keempat, Tan Sri Dr Abdul Hamid Pawanteh meninggal dunia sebentar tadi.

Berita pemergian Allahyarham dikongsi anaknya Natasya Pawanteh menerusi hantaran di Facebook yang mengesahkan bapanya meninggal dunia sekitar jam 3.15 petang.

“Dengan dukacitanya dimaklumkan bahawa bapa kami, Tan Sri Datuk Seri Dr Abdul Hamid Bin Pawanteh, telah kembali ke Rahmatullah pada hari ini 1 Disember 2022, bersamaan 6 Jamadilawal 1444 Hijrah, sekitar 3.15 petang tadi.

“Jenazah akan dikebumikan selepas solat Jumaat esok 2 Disember 2022, bersamaan 7 Jamadilawal 1444 Hijrah, di Masjid Negeri di Arau,” katanya.

Allahyarham Abdul Hamid adalah Menteri Besar Perlis keempat bermula dari 1986 hingga 1995.

Selain itu, Allahyarham pernah berkhidmat sebagai Yang Dipertua Dewan Negara Ke-14 bermula dari 2003 sehingga 2009.


100 hari perintah belum nampak taring pimpinan Anwar

Oleh Zuhayati Yazid

BANGI,6 Syaaban 1444H, Isnin – Meskipun sudah 100 hari memerintah, Datuk Seri Anwar Ibrahim belum mampu membuktikan ‘taringnya’ dalam mentadbir urus seperti yang pernah dijanjikan sebelum ini, kata Presiden BERJASA, Ustaz Zamani Ibrahim.

“Sayangnya selepas beberapa bulan diberikan mandat, rakyat tidak lagi nampak perubahan untuk kepentingan rakyat dan negara.

“Rakyat juga kecewa apabila tiada pembaharuan yang ditonjolkan terutama dalam Belanjawan 2023 yang dibentangkan baru-baru ini.

“Namun di pentas politik, dia banyak membodohkan orang lain dengan mengkritik kerajaan terdahulu seolah-olah hanya dia sahaja boleh urus negara dengan baik,” katanya ketika dihubungi Ismaweb.net, hari ini.

Merujuk Belanjawan 2023 lalu, Anwar berulang kali menyatakan negara memiliki hutang yang banyak dan negara berada dalam keadaan yang tenat kesan daripada pentadbiran yang gagal sebelum ini.

Ustaz Zamani mempersoalkan kenapa Anwar perlu mendedahkan perkara itu, sepatutnya sebelum menjadi pemimpin utama negara beliau perlu bersedia menghadapi cabaran berkenaan.

“Takkan selepas menjadi Perdana Menteri baru sedar, sepatutnya sebelum itu lagi rancang apa yang patut dilakukan,” katanya.

Atas dasar itu, Ustaz Zamani berharap Anwar mengambil pendekatan yang menyeluruh dan memikirkan perancangan yang sesuai dalam menyelesaikan masalah terutama rakyat.

Malah, Perdana Menteri juga berharap Perdana Menteri tidak terlalu mengangkat agenda mahkamah tetapi biarlah siasatan dilakukan mengikut perundangan yang sebenar.


Penghakiman telus gambaran sistem keadilan yang berwibawa

IPOH, 1 Safar 1444H, Isnin – Sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa, titah Sultan Perak Sultan Nazrin Shah.

Baginda bertitah dalam sistem keadilan, hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman.

“Sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan.

“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan Hukum Syarak dapat ditingkatkan,” titah Sultan Nazrin sewaktu melancarkan Jurnal Syariah Perak Al-Qanun Vol.1 2022 di sini hari ini.

Baginda bertitah penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.

“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.

“Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.

“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” titah baginda.

Sultan Nazrin bertitah baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.

Baginda turut bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.

“Menerbitkan Al-Qanun, Jurnal Syariah Perak merupakan satu contoh usaha murni lagi terpuji. Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin. – Bernama


Jangan ada pemimpin mahupun rakyat berani leraikan ‘pasak negara’

BANGI, 27 Muharram 1442H, Selasa – Peranan warga Malaysia untuk memahami konsep institusi Raja Berperlembagaan, amanah dipikul Raja-Raja Melayu berdaulat berkaitan agama Islam serta perpaduan bangsa mengikut Perkara 153 Perlembagaan amat dituntut.

Setiausaha Pertama Kedutaan Besar Malaysia di Kaherah, Mesir, Zainal Zainuddin berkata, institusi Raja sebenarnya penerus tradisi untuk mengekalkan identiti negara bangsa lambang kedaulatan selaku payung mahkota negara.

“Institusi Raja mungkin pelita lama, tetapi kekal memancarkan cahaya. Sesungguhnya pelita lama itu jangan terlalu cepat ingin dibuang kerana riak melihat fajar yang sudah menyingsing pada zaman moden.

“Ingat, hari siang juga akan berakhir. Jangan nanti apabila senja menjelma lalu mendakap malam, warga mula teraba-raba, hilang haluan ditelan kegelapan malam semata-mata kerana pelita lama tersilap buang!

“Atas sebab itu kedaulatan Raja-Raja Melayu dan keistimewaan bangsa Melayu serta peribumi dimeterikan dan dimaktubkan dalam Perlembagaan Persekutuan yang berasaskan dan bersandarkan kedaulatan watan yang dimaksudkan itu,” katanya menulis di Berita Harian hari ini.

Mengulas lanjut, Zainal berkata, kelima-lima prinsip Rukun Negara yang diasaskan selepas perbalahan kaum paling buruk, 13 Mei 1969 lalu adalah modul teras dan kerangka terbaik ke arah menyusun semula masyarakat majmuk yang diwarisi daripada British.

Beliau berkata, lebih menyerlahkan lagi isu kedaulatan Raja-Raja dan dasar keistimewaan orang Melayu serta peribumi itu tidak boleh dipinda tanpa mendapat perkenan Majlis Raja-Raja seperti dinyatakan secara tegas dan terang lagi bersuluh dalam peruntukan Perkara 159 (5) Perlembagaan Persekutuan.

Katanya lagi, norma baharu yang dilalui kini dalam mengharungi pandemik COVID-19 juga memberi keprihatinan kepada pasak asas yang sudah terpahat kukuh menunjangi semangat dan roh Islam yang merahmati semua warga.

“Itu adalah sejarah benar kita dan itu juga warisan leluhur tradisi kita. Daripada situ kita mula berkembang biak sehingga berdiri megah hari ini membawa sinar ufuk baharu untuk warga.

“Jangan kita alpa untuk memahami erti sebuah kemerdekaan. Jangan ada lagi dalam kalangan pemimpin mahupun rakyat hari ini berani meleraikan asas leluhur yang orang tua kita bina serta pasak.

“Itulah keringat, air mata dan darah yang pernah mengalir demi pertahankan kedaulatan sebuah Malaysia tanah air kita, tempat tumpahnya darah kita,” katanya.


Lebih 120,000 solat sunat Aidilftiri di Masjid al-Aqsa

BAITULMAQDIS, 1 Syawal 1444H, Sabtu – Lebih 120,000 umat Islam menunaikan solat sunat Aidilfitri di Masjid al-Aqsa di Baitulmaqdis Timur, lapor Anadolu Agency.

Sejak awal pagi, umat Islam Palestin dari semua peringkat umur hadir menunaikan solat di Masjid al-Aqsa.

Dalam satu kenyataan bertulis, Pentadbiran Wakaf Islam Baitulmaqdis mengumumkan kira-kira 120,000 umat Islam menunaikan solat sunat Aidilfitri di masjid tersebut.

Seorang warga Turkiye, Mustafa Guleren memberitahu Anadolu bahawa sukar untuk diungkapkan dengan kata-kata bagaimana rasanya menghabiskan hari-hari terakhir bulan suci Ramadan di Baitulmaqdis dan di Masjid al-Aqsa.

Suasana damai hari ini berbeza dengan bulan April, yang menyaksikan ketegangan meningkat selepas tentera haram Israel menyerbu al-Aqsa dan mengusir jemaah secara paksa.

Serangan Israel ke atas masjid mencetuskan tembakan roket dari Semenanjung Gaza dan Lubnan, apabila rejim Israel bertindak balas dengan serangan udara.

Palestin mendakwa, Israel bekerja secara sistematik untuk meng-Yahudikan Baitulmaqdis Timur, di mana al-Aqsa terletak, sekali gus melenyapkan identiti Arab dan Islam.

Israel menduduki Baitulmaqdis Timur ketika Perang Arab-Israel 1967. Zionis menggabungkan seluruh bandar pada tahun 1980, dalam satu langkah yang tidak pernah diiktiraf masyarakat antarabangsa. – Agensi


Kongres Nasional 2021 kumpul anak muda rangka dasar masa hadapan negara

KUALA LUMPUR, 22 Muharram 1443H, Selasa – Inisiatif Tun Perak dengan kerjasama sembilan gerakan belia menganjurkan Kongres Nasional 2021 selama 17 hari bermula hari ini sehingga 16 September depan.

Kongres ini merupakan sebuah platform untuk menyuarakan pendapat dan rangka kerja dari kumpulan belia intelektual kepada pihak yang bertanggungjawab.

Lebih 200 lebih pemikir muda telah terpilih mewakili enam kluster yang diusulkan iaitu pendidikan, politik, sosial, teknologi, undang-undang dan ekonomi di bawah bimbingan mentor dan pakar dalam pelbagai bidang dengan tujuan memperkukuh pemahaman perwakilan mengenai isu-isu nasional.

Difahamkan, para perwakilan telah mengikuti beberapa siri mini program yang berlangsung sebelum hari kemuncak.

Antara program tersebut adalah Pentas Suara Nasional, Debat Nasional dan Idea Watan Nasional yang mengasah kemahiran penyampaian yang berkesan – dibimbing oleh pakar dan tokoh negarawan – antaranya Prof Datuk Dr Shamrahayu Ab Aziz dan Prof Madya Dr Rafidah Hanim Mokhtar.

Timbalan Pengarah Kongres Nasional 2021, Sakinah Md Amin berkata, Kongres Nasional 2021 membabitkan penasihat-penasihat pakar dalam sesuatu bidang yang membantu anak muda mengeluarkan idea yang membentuk kerangka ideologi dan jati diri sebagai negara berdaulat Malaysia.

“Anak-anak muda pada masa kini semakin cakna dan ghairah untuk terlibat sekali dalam merangka masa depan negara yang mana di lihat sangat sihat dan memberangsangkan,” katanya dalam kenyataan media.

Kongres Nasional 2021 akan memulakan persidangan pada 31 Ogos secara dalam talian dan disiarkan secara langsung di platform media sosial untuk tontonan ramai.

Ucaptama majlis perasmian akan disempurnakan oleh mantan Yang Dipertua Dewan Negara, Tan Sri Abu Zahar Ujang.


Pinjaman tak wujud: Polis tahan 109 ahli sindiket

KUALA LUMPUR, 10 Rabiulawal 1442H, Selasa – Seramai 109 ahli sindiket pinjaman tidak wujud, yang mengakibatkan kerugian kira-kira RM43 juta, ditahan sejak awal tahun ini sehingga Ogos lepas menerusi Op Seagul di seluruh negara.

Pengarah Jabatan Siasatan Jenayah Komersil Bukit Aman, Datuk Zainuddin Yaacob berkata, semua suspek ditahan dalam 13 operasi yang dibuat bagi membanteras kegiatan sindiket berkenaan yang dilihat semakin berleluasa semasa Perintah Kawalan Pergerakan (PKP) susulan penularan wabak COVID-19.

“Seramai 58 ahli sindiket ini telah dituduh di mahkamah melibatkan 28 kes penipuan manakala 51 orang lagi masih dalam siasatan pihak polis,” katanya kepada Bernama baru-baru ini.

Mengulas lanjut, Zainuddin berkata mereka yang disiasat berdepan hukuman penjara sehingga 10 tahun dan sebat serta denda bagi setiap kesalahan yang dilakukan di bawah Seksyen 120B dan Seksyen 420 Kanun Keseksaan.

Beliau berkata, pihaknya masih giat menjalankan risikan dan siasatan bagi meneruskan lagi operasi terhadap sindiket itu.

Zainuddin mendedahkan, modus operandi sindiket itu adalah dengan menyamar sebagai ‘along’ dan mengiklankan perkhidmatan mereka di media sosial antaranya Facebook, Twitter, WeChat dan WhatsApp selain Khidmat Pesanan Ringkas (SMS) untuk memancing mangsa.

“Selain itu, mereka juga menawarkan jumlah faedah (pinjaman) lebih rendah,” katanya.

Justeru, katanya, orang ramai dinasihatkan agar tidak terpedaya jika dihubungi sindiket terbabit dan membuat pinjaman hanya daripada institusi kewangan yang sah atau berlesen bagi mengelak menjadi mangsa sindiket sedemikian. – Bernama


Korban untuk dekat dengan Allah

1. PERKATAAN korban dalam al-Quran memberikan petunjuk bahawa ia adalah satu usaha manusia untuk mendekatkan diri kepada Allah. Menurut kamus al-Ma’ani, perkataan korban diambil dari kata akar Qariba (قَرِبَ) yang membawa maksud dekat. Firman Allah:

وَاتْلُ عَلَيْهِمْ نَبَأَ ابْنَيْ آدَمَ بِالْحَقِّ إِذْ قَرَّبَا قُرْبَانًا فَتُقُبِّلَ مِنْ أَحَدِهِمَا وَلَمْ يُتَقَبَّلْ مِنَ الْآخَرِ قَالَ لَأَقْتُلَنَّكَ ۖ قَالَ إِنَّمَا يَتَقَبَّلُ اللَّهُ مِنَ الْمُتَّقِينَ

“Dan bacakanlah (wahai Muhammad) kepada mereka kisah (mengenai) dua orang anak Adam (Habil dan Qabil) yang berlaku dengan sebenarnya, iaitu ketika mereka berdua mempersembahkan satu persembahan korban (untuk mendampingkan diri kepada Allah). Lalu diterima korban salah seorang di antaranya (Habil), dan tidak diterima (korban) dari yang lain (Qabil). Berkata (Qabil):” Sesungguhnya aku akan membunuhmu!”. (Habil) menjawab: “Hanyasanya Allah menerima (korban) dari orang-orang yang bertaqwa. (Surah al-Maidah: 27)

2. Ketika menghuraikan ayat ini, Sheikh al-Tantawi menjelaskan bahawa makna korban ialah sesuatu yang dilaksanakan bagi mendekatkan diri dengan Allah:

والقربان: اسم لما يتقرب به إلى الله- تعالى- من صدقة أو غيرها

“dan perkataan Korban itu adalah nama (perkataan yang digunakan) untuk mendekatkan diri dengan Allah daripada sedekah (sumbangan) atau yang lainnya.” (Tafsir al-Tantawi)

3. Perhatikan juga di penghujung ayat ini dimana Allah menjelaskan bahawa korban bukan sekadar untuk mendekatkan diri dengan Allah tetapi yang lebih utama adalah korban yang diterima adalah daripada orang-orang yang bertakwa.

4. Apa jua sedekah yang kita lakukan, biarlah ianya memusatkan hati hanya untuk Allah, membina jiwa dan ketakwaan kepada Allah. Sumbangan bukan kerana manusia atau populariti dunia yang hanya sementara.

Semoga Allah membimbing kita.

Dr Ahmad Sanusi Azmi


COVID-19: Penggunaan katil ICU di 7 negeri cecah 50 peratus

BANGI, 24 Rejab 1443H, Sabtu – Penggunaan katil untuk kes-kes kritikal atau Unit Rawatan Rapi (ICU) bagi pesakit COVID-19 di tujuh negeri kini telah mencecah 50 peratus.

Pengunaan katil berkenaan membabitkan Kelantan (92 peratus), Johor (61 peratus), Perlis (55 peratus), Perak (53 peratus), Kuala Lumpur (50 peratus), Putrajaya (50 peratus), dan Melaka (50 peratus).

Ketua Pengarah Kesihatan, Tan Sri Dr Noor Hisham Abdullah berkata, untuk katil bukan Unit Rawatan Rapi (ICU) di 12 negeri juga menunjukkan penggunaan lebih 50 peratus.

“Selangor (107 peratus) diikuti Kelantan (97 peratus), Putrajaya (93 peratus), Kuala Lumpur (90 peratus).

“Perak (89 peratus), Perlis (75 peratus), Johor (70 peratus), Pahang (67 peratus), Sabah (67 peratus), Terengganu (61 peratus), Sarawak (59 peratus), dan Pulau Pinang (59 peratus),” katanya dalam kenyataan, hari ini.

Noor Hisham turut memaklumkan pesakit COVID-19 yang memerlukan alat bantuan pernafasan (ventilator) meningkat kepada 196 pesakit.

Malah, peratusan penggunaan ventilator adalah sebanyak 37 peratus daripada keseluruhan ventilator untuk pesakit COVID-19 dan bukan COVID-19.

“KKM ingin menjelaskan bahawa terdapat perbezaan di antara data harian kemasukan kes COVID-19 ke hospital berbanding kes kategori satu hingga lima yang baharu didiagnosa pada setiap hari.

“Ini memandangkan keadaan klinikal pesakit yang dinamik dan mungkin merosot atau bertambah baik sepanjang dijangkiti COVID-19.

“Semasa didiagnosa, mungkin pesakit tersebut berada pada kategori 2A dan diisolasi di rumah melalui Home Surveilance Order (HSO) digital, namun status kesihatan pesakit boleh merosot ke kategori tiga atau lebih dan memerlukan kemasukan ke hospital,” katanya.

Malah, terdapat juga kes-kes COVID-19 berisiko tinggi dari kategori satu dan dua memerlukan kemasukan ke Pusat Kuarantin dan Rawatan COVID-19 (PKRC) dan hospital sebagai langkah berjaga-jaga.

Semalam, sebanyak 57 kematian dilaporkan dengan 14 diklasifikasikan sebagai kematian di luar hospital atau brought-in-dead (BID) dengan angka kematian kini berjumlah 32,591 orang.

Manakala terdapat 30,644 kes baharu, terdiri daripada 30,387 kes tempatan dan 257 kes import.


Polis temukan mini kasino dalam 2 premis, tahan 40 lelaki, 17 wanita

JOHOR BAHRU, 29 Rabiulawal 1442H, Ahad  – Polis berjaya membongkar kegiatan perjudian di dua buah premis di Taman Sentosa, di sini, yang dijadikan ‘mini kasino’ dan menahan 40 lelaki serta 17 wanita, yang terdiri daripada warga tempatan dan asing dalam dua serbuan berasingan, semalam.

Ketua Polis Johor Datuk Ayob Khan Mydin Pitchay berkata, kesemua mereka yang berumur antara 13 dan 70 tahun itu ditahan dalam serbuan bermula pada 12 tengah hari, susulan maklumat orang awam serta hasil risikan dan siasatan sejak minggu lepas.

Beliau berkata, dalam serbuan pertama di sebuah premis di Jalan Sentosa 2, polis menahan 19 lelaki serta lima wanita termasuk seorang wanita rakyat Singapura, dan menemukan sebuah mini kasino yang berselindung di sebalik pusat latihan snuker, dipercayai baru beroperasi dua hari lepas.

Menurutnya, dalam serbuan kedua di sebuah rumah tumpangan yang bahagian dalamnya diubah suai menjadi mini kasino di Jalan Rusa pula, polis menahan 21 lelaki dan 12 wanita termasuk enam wanita warga negara China serta seorang wanita Indonesia.

“Polis percaya sindiket judi berkenaan sebelum ini beroperasi di tempat lain dan mereka sering mengubah lokasi untuk elak dihidu pihak berkuasa,” kata beliau yang ditemui pemberita dalam operasi berkenaan, lewat malam tadi.

Ayob Khan berkata, kesemua yang ditahan akan disiasat mengikut Seksyen 6(1) Akta Rumah Judi Terbuka 1953, Seksyen 25(1)(n) Peraturan-Peraturan Pendaftaran Negara 1990 dan Seksyen 6 (1) (C) Akta Imigresen 1959. -Bernama


CPTPP tak beri apa-apa kelebihan pada ekonomi Malaysia: MTEM

Oleh Ainul Illia Meor Suzurudin

BANGI, 11 Rabiulakhir 1443H, Selasa – Majlis Tindakan Ekonomi Melayu (MTEM) kekal dengan pendirian tidak bersetuju dengan tindakan kerajaan meratifikasi Perjanjian Komprehensif dan Progresif bagi Perkongsian Trans-Pasifik (CPTPP), yang dijangka selewat-lewatnya pada suku ketiga 2022.

Felo Kanan MTEM, Ahmad Yazid Othman berkata, bantahan itu dibuat kerana tidak ada bukti ia akan memberi apa-apa kelebihan pada ekonomi Malaysia berbanding apa yang sudah dicapai pada hari ini.

Malah, beliau berkata, CPTPP akan meletakkan negara dalam risiko tindakan undang-undang dan juga mengehadkan ruang penghasilan dasar.

Bukan itu sahaja, katanya lagi, kelebihan eksport yang digembar-gemburkan juga adalah indah khabar dari rupa.

“Lambakan import murah akan berlaku dan tidak ada bukti ini akan menambah pelaburan asing ke dalam negara sebab kita sudah puluhan Perjanjian Perdagangan Bebas (FTA) sedia ada.

“Umpama dalam permainan bola, kita tidak boleh ada penyerang sahaja tanpa pertahanan dan penjaga gol. Ratifikasi CPTPP bagaikan mengharapkan lima penyerang tanpa pemain pertahanan di mana referee juga berat sebelah,” katanya ketika dihubungi Ismaweb.net, hari ini.

Bimbang dengan ketidaktentuan itu, beliau berkata, kerajaan perlu membuktikan di mana tertulisnya di dalam perjanjian, perkara yang akan melindungi agenda ekonomi negara.

Selain itu, beliau juga menggesa kerajaan membentangkan hasil kajian analisis kos-faedah yang dihasilkan pakar runding dan bukan hanya beri jaminan secara lisan sahaja.

Semalam, Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, Malaysia sedang melengkapkan proses ratifikasi CPTPP selewat-lewatnya pada suku ketiga 2022.

Azmin mendakwa, CPTPP dapat memberi akses pasaran lebih luas susulan pengurangan dan penghapusan duti import ke atas barang eksport Malaysia.

Katanya, layanan keutamaan bakal dinikmati Malaysia melalui CPTPP akan memberi kelebihan dan meningkatkan daya saing barang eksport, dalam pasaran negara pengimport CPTPP, berbanding negara lain yang tidak menganggotainya.

Beliau juga berkata, perjanjian CPTPP tidak akan menjejaskan hak keistimewaan Bumiputera yang termaktub dalam Perlembagaan Persekutuan, walaupun kerajaan meratifikasinya.


Usul pemilihan Speaker antara fokus Dewan Rakyat hari ini

KUALA LUMPUR,21 Zulkaedah 1441H, Isnin – Persidangan Dewan Rakyat yang membuka tirai hari ini bakal tertumpu kepada usul mengosongkan jawatan Yang Dipertua dewan dan timbalannya yang dijangka menghangatkan suasana hari pertama Mesyuarat Kedua Penggal Ketiga, Parlimen ke-14.

Usul itu adalah untuk Yang Dipertua Dewan, Tan Sri Mohamad Ariff Md Yusof dan timbalannya, Nga Kor Ming mengosongkan jawatan mereka.

Menurut Aturan Urusan Mesyuarat di laman rasmi Parlimen, Perdana Menteri Tan Sri Muhyiddin Yassin dijangka membentangkan usul bagi memilih bekas Pengerusi Suruhanjaya Pilihan Raya (SPR), Datuk Azhar Azizan Harun sebagai Yang Dipertua dan Ahli Parlimen Pengerang, Datuk Seri Azalina Othman Said sebagai Timbalan Yang Dipertua mengikut Peraturan Mesyuarat 4(1) Peraturan-Peraturan Majlis Mesyuarat Dewan Rakyat.

Perdana Menteri turut dijangka mencadangkan enam ahli Dewan Rakyat dilantik sebagai Ahli Jawatankuasa Pemilih di bawah Peraturan Mesyuarat 76 untuk tempoh Parlimen Keempat Belas.

Menurut laman rasmi Parlimen, keenam-enam mereka yang dicadangkan adalah Datuk Seri Mohamed Azmin Ali (Bersatu-Gombak); Datuk Seri Hamzah Zainudin (Bersatu-Larut); Datuk Seri Dr Ahmad Zahid Hamidi (BN-Bagan Datuk); Datuk Seri Fadillah Yusof (GPS-Petra Jaya); Datuk Seri Abdul Hadi Awang (PAS-Marang) dan Datuk Seri Anwar Ibrahim (PKR-Port Dickson).

Persidangan Dewan Rakyat yang kebiasaannya bermula tepat jam 10 pagi akan dimulakan dengan sesi Pertanyaan-Pertanyaan Bagi Jawab Lisan dan disusuli usul menjunjung kasih dan perbahasan titah diraja.

Persoalan berkaitan kedudukan ekonomi semasa, prestasi pertumbuhan ekonomi negara dan kadar pengangguran masa kini yang akan diajukan oleh Rubiah Wang (GPS-Kota Samarahan) kepada Perdana Menteri merupakan antara tumpuan pada sesi Pertanyaan-Pertanyaan Bagi Jawab Lisan.

Tidak kurang menariknya soalan oleh Wan Hassan Mohd Ramli (PAS-Dungun) yang meminta Menteri Sains, Teknologi dan Inovasi menjelaskan program yang disediakan oleh Agensi Nuklear Malaysia dalam usaha meningkatkan kemahiran teknikal berteraskan sains dan teknologi nuklear kepada rakyat yang terkesan akibat pandemik COVID-19.

Datuk Seri Dr Wan Azizah Wan Ismail (PKR-Pandan) turut dijangka mengemukakan soalan mengenai persediaan dan tindakan kementerian dalam menangani dan mengukuhkan keselamatan siber negara, selain pertanyaan penglibatan Malaysia dalam usaha sama sektor perkhidmatan kesihatan bersama negara-negara lain bagi mengekang COVID-19 yang bakal diajukan oleh Nik Mohamad Abduh Nik Abdul Aziz (PAS-Bachok).

Mesyuarat Pertama Penggal Ketiga, Parlimen ke-14 telah diadakan selama sehari pada 18 Mei lepas yang hanya melibatkan titah ucapan pembukaan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Persidangan Dewan Rakyat kali ini akan berlangsung selama 25 hari sehingga 27 Ogos 2020 berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.

Ia termasuk pemakaian pelitup separuh muka, penyediaan dan penggunaan cecair pembasmi kuman serta jarak sosial satu meter antara tempat duduk ahli Parlimen semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan Perintah Kawalan Pergerakan. – Bernama


Jika UMNO tak ego Muafakat Nasional masih boleh bertahan

Oleh Zuhayati Yazid

BANGI, 23 Jamadilawal 1443H, Selasa – Keputusan PAS Pusat berhubung hala tuju dan masa depan bersama UMNO mungkin menjadi titik permulaan penyatuan semula Muafakat Nasional (MN) di peringkat negeri.

Situasi itu juga dilihat bakal membawa perubahan besar kepada senario politik negara.

Pakar Perlembagaan Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmood yakin ramai pihak ternanti-nanti status Muafakat Nasional – yang makin tenggelam – dan pasti mahu mengetahui apa keputusan PAS Pusat.

“Keputusan itulah yang akan menjadi petunjuk sama ada jangka hayat MN masih boleh disambung atau terus berkubur secara sah, memandangkan jangka hayat MN kini berada di hujung tanduk.

“Tidak mustahil keputusan yang dibuat PAS Pusat akan menghidupkan semula MN dan penyatuan orang Melayu semakin kukuh,” katanya katanya kepada Ismaweb.net, hari ini.

Sebaliknya jika keputusan PAS Pusat menoktahkan perjuangan selama ini, ia memberi peluang kepada parti-parti lain untuk mendominasi Pilihan Raya Umum ke-15 (PRU-15) tidak lama lagi, katanya.

Prof Nik Kamal berkata, kepincangan MN berpunca daripada sikap UMNO yang tidak boleh menerima keberadaan BERSATU dalam kerjasama berkenaan.

“Dalam situasi tersebut, seharusnya UMNO perlu turunkan ego kerana MN ditubuhkan untuk menyatukan orang Melayu, tapi sebaliknya berlaku,” katanya.

Beliau berpandangan, sekiranya kerjasama PAS dan UMNO di teruskan di peringkat negeri, ia memberi peluang berganda kepada UMNO.

“UMNO sebenarnya mempunyai agenda tersendiri di Kelantan memandangkan pimpinan PAS di negeri itu melebihi 30 tahun sejak 1990-an lagi.

“Keadaan menjadikan UMNO berharap memiliki kerusi di peringkat negeri sekali gus dapat bersama menerajui negeri,” tegasnya.

Sebelum ini, Menteri Besar Kelantan, Datuk Ahmad Yakob berkata, pihaknya telah mengadakan Mesyuarat Jawatankuasa Badan Perhubungan PAS.

Mereka kini sepakat memutuskan untuk menunggu jawapan daripada PAS Pusat berkaitan hal berkenaan.

Muafakat Nasional ditubuhkan pada 14 September 2019 oleh UMNO dan PAS atas alasan mahu mengukuhkan semula kesatuan politik bangsa Melayu.

Bagaimanapun, peranan dan fungsi Muafakat Nasional kini terus menjadi persoalan dan seolah-olah dilihat seperti hilang punca.


Ahli politik dalam dokumen PasLeak dipanggil beri keterangan

BANGI, 24 Ramadan 1443H, Selasa – Semua ahli politik yang namanya disebut dalam minit mesyuarat dirujuk sebagai dokumen PasLeak akan dipanggil polis.

Ketua Polis Kuala Lumpur, Datuk Azmi Abu Kassim berkata, pihaknya telah memulakan siasatan terhadap kes itu.

“Jabatan Siasatan Jenayah Kuala Lumpur akan memanggil semua ahli politik yang dinamakan dalam dokumen tersebut untuk dirakam keterangan bagi membantu siasatan,” katanya seperti dipetik akhbar tempatan, hari ini.

Bagaimanapun, Azmi tidak menjelaskan secara lanjut tarikh dan masa ahli politik berkenaan akan dipanggil.

Jumaat lalu, Naib Presiden PAS, Senator Datuk Idris Ahmad menyifatkan penyebaran dokumen yang didakwa sebagai minit mesyuarat PAS adalah cubaan meretakkan hubungan antara parti-parti Melayu.

Malah beliau menyifatkan, tindakan tersebut merupakan suatu perbuatan yang tidak bertanggungjawab.

Idris memaklumkan tindakan menyebarkan tangkap layar dokumen tersebut juga dilihat sekadar untuk meraih perhatian rakyat.

Pada hari sama, Perdana Menteri, Datuk Seri Ismail Sabri Yaakob enggan mengulas lanjut mengenai kebocoran dokumen minit mesyuarat yang didakwa milik PAS.

Beliau berkata dokumen empat muka surat yang tular Rabu lalu tidak dapat dipastikan kesahihannya.

Terdahulu, tular di media sosial berkaitan empat keping tangkap layar mengenai percaturan politik PAS antaranya menyentuh mengenai campur tangan dalam urusan mahkamah.

Dokumen diklasifikasikan sebagai sulit itu dipercayai merupakan minit mesyuarat PAS yang diwakili oleh Setiausaha Agung, Datuk Seri Takiyuddin Hassan dan Naib Presiden, Datuk Seri Dr Ahmad Samsuri Mokhtar.

Turut terlibat adalah beberapa pemimpin kanan Parti Pribumi Bersatu Malaysia (Bersatu); Pengerusi Parti Pejuang Tanah Air (Pejuang) Tun Dr Mahathir Mohamad dan pemimpin UMNO, Datuk Seri Hishamuddin Tun Hussein.


Makan gaji buta, dakwaan berat buat para guru

KUALA LUMPUR, 19 Rabiulakhir 1442H, Sabtu – Dakwaan yang dilemparkan segelintir individu di media sosial yang menuduh guru hanya makan gaji buta sepanjang tempoh penutupan sekolah berikutan pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) sememangnya amat berat untuk ditelan.

Selain dikatakan makan gaji buta, paling teruk ada juga yang menyarankan supaya kerajaan melibatkan guru dalam tugas barisan hadapan seperti menjaga sekatan jalan raya.

Tuduhan yang mempertikaikan profesionalisme pendidik itu pastinya mengguris hati para guru yang kini berjumlah kira-kira 420,000 orang di seluruh negara.

Hakikatnya, tidak ada istilah makan gaji buta bagi guru yang kini berhadapan cabaran baharu apabila terpaksa melaksanakan tanggungjawab mendidik melalui sesi pengajaran dan pembelajaran dari rumah (PdPDR)

Satu tinjauan ringkas yang melibatkan 1,742 guru sekolah rendah dan menengah kerajaan serta swasta membuktikan dakwaan itu sangat tidak tepat.

Dalam soal selidik yang dijalankan Fakulti Pendidikan Universiti Kebangsaan Malaysia (UKM) November lepas, 85 peratus guru menyatakan mereka meluangkan antara satu hingga empat jam sehari melaksanakan aktiviti PdPDR manakala baki 15 peratus memperuntukkan lebih dari empat jam sehari.

Bagi kaedah pengajaran yang digunakan, 37 peratus melalui dalam talian, 16 peratus secara luar talian, 45 peratus secara dalam talian dan luar talian manakala yang selebihnya berada di pusat-pusat komuniti untuk mengedar dan mengutip nota, latihan dan tugasan yang diberikan kepada murid.

Ketua kajian Prof Madya Dr Azlin Norhaini Mansor berkata dapatan yang diperoleh menunjukkan majoriti guru melaksanakan tugas hakiki mengajar ketika PKP dan PKPB dengan mengikut jadual waktu yang diberikan kepada mereka.

“Mungkin ada yang musykil mengapa majoriti guru mengajar tidak sampai pun empat jam sehari?. Apa yang dijelaskan oleh guru yang terlibat dalam tinjauan itu, tugas sebenar mereka bukan sahaja mengajar sebaliknya ada lagi tugas-tugas lain yang berkaitan pentadbiran perlu dilaksanakan.

“Antaranya menyemak tugasan murid, menyediakan bahan bantuan mengajar, merekod data kehadiran dan tugas-tugas lain seperti yang diarahkan pengetua atau guru besar serta Pejabat Pendidikan Daerah,” katanya kepada Bernama di sini.

Dalam tinjauan itu juga guru yang terlibat turut berkongsi cabaran dan kekangan PdPDR atau home-based learning (HBL) dengan 80 peratus menyatakan cabaran utama mereka adalah memastikan keberadaan murid semasa kelas berlangsung.

Ini diikuti cabaran dalam menyesuaikan kaedah pengajaran dengan keperluan dan kesediaan murid, di samping perlu memastikan murid dapat memberi tumpuan agar mereka faham dan seronok belajar dalam setiap kelas yang diadakan.

“Selain itu sebanyak 70 hingga 80 peratus menyatakan masalah kestabilan internet, kebolehgunaan peranti mengajar seperti komputer, telefon, tablet, ruang pembelajaran murid, sokongan ibu bapa dan keprihatinan kepimpinan sekolah.

“Cabaran lain yang menggugat kredibiliti guru, seperti Astro, Netflix, video game dan lain-lain yang seumpamanya yang boleh diakses pada bila-bila masa secara percuma dan lebih mengujakan murid sekolah khususnya para remaja,” katanya, sambil menambah laporan lengkap tinjauan dijangka siap Januari tahun depan.

Beliau berkata dalam hal pendidikan, tidak wajar guru sahaja dipersalahkan kerana banyak perkara yang perlu diambil kira antaranya masalah kesihatan mental dan fizikal pelajar yang ‘terkurung’ berikutan PKP dan PKPB, ruang dan kediaman yang tidak selesa, konflik keluarga dan persoalan lain yang turut mengganggu pembelajaran pelajar.

Sementara itu, Naib Canselor Universiti Pendidikan Sultan Idris (UPSI) Prof Datuk Dr Mohammad Shatar Sabran berpendapat sentimen atau tuduhan melulu individu atau pihak yang menyatakan guru makan gaji buta ketika PKP dan PKPB disebabkan mereka tidak memahami tugas dan tanggungjawab guru.

Beliau berkata jika gaji guru hanya perlu dibayar ketika mengajar di dalam kelas, itu adalah satu tanggapan yang sangat salah kerana banyak beban dan cabaran guru terutama ketika PKP dan PKPB dalam memastikan pelajar meneruskan pembelajaran di rumah.

Ini termasuk mempersiapkan nota-nota pengajaran, dokumen dan sebagainya sebelum melakukan pengajaran dan pembelajaran sama ada dalam talian atau luar talian, katanya.

“Apakah kita mampu berkata kepada ahli bomba, mereka makan gaji buta kerana mereka tidak memadamkan api, atau kita kata pihak polis memakan gaji buta kerana tidak menangkap pencuri atau penjenayah.

“Walaupun kelas ditutup, kuliah tidak ada, tidak bermakna guru makan tidur semata-mata. Mereka tetap bertugas seperti biasa terutama mempersiapkan nota-nota semasa PKP untuk dikongsikan dengan pelajar,” katanya. – Bernama


UEC tolak sejarah negara, boleh cetus perang budaya jika diiktiraf

Oleh Zuhayati Yazid

BANGI, 14 Safar 1443H, Selasa – Perang budaya dan kebangsaan akan tercetus sekiranya Sijil Peperiksaan Bersepadu (UEC) – yang sukatan pelajarannya berkiblatkanTaiwan serta bertentangan Dasar Pendidikan – diiktiraf.

Sejak sekian lama, pejuang-pejuang UEC menolak sistem pendidikan termasuk dasar dan amalan perpaduan negara.

Profesor Sejarah Sosial dan Intelektual, Institut Antarabangsa Pemikiran dan Tamadun Islam,(ISTAC-IIUM), Prof Datuk Dr Ahmad Murad Merican berkata, apa yang diajar dalam UEC bukan kurikulum dan silibus kebangsaan sepenuhnya, sebaliknya sejarah China dan Taiwan.

“Bukan perspektif dan orientasi Malaysia. Buku teks pun bukan buku teks sekolah kebangsaan. Faktanya, bukan soal buku teks saja, tetapi soal menolak sejarah negara.

“Apa yang mereka bawakan itu bertentangan dengan dasar kita dan cuba membawa ideologi mereka untuk diterapkan kepada masyarakat di negara ini,” katanya kepada Ismaweb.net, hari ini.

Beliau tidak menolak kemungkinan sikap pemimpin negara yang hanya mendiamkan diri sehingga enam dekad tanpa bersuara dilihat menjejaskan masa depan negara.

“Ini semua berpunca daripada sikap baik hati pemimpin kita yang kini memakan diri, kerana mereka tidak bersuara.

“Sepatutnya pemimpin kita tidak bersekongkol dengan pejuang-pejuang UEC tetapi terus kekal menjunjung dasar pendidikan yang sedia ada,” katanya.

Silibus yang terkandung di dalam UEC tidak menggunakan bahasa Melayu sebagai bahasa pengantar.

Pengiktirafan UEC bercanggah dengan Dasar Pendidikan dan Akta Pendidikan 1996.


Bersatu tempelak Azalina cabar MB Terengganu letak jawatan

BANGI, 4 Jamadilawal 1445H, Sabtu – Bersatu menempelak cabaran dilontarkan Ketua Penerangan UMNO, Datuk Seri Azalina Othman Said supaya Datuk Seri Dr Ahmad Samsuri Mokhtar meletak jawatan sebagai Menteri Besar Terengganu untuk fokus kepada Pilihan Raya Kecil (PRK) Kemaman pada 2 Disember ini.

Ketua Penerangan Bersatu, Datuk Razali Idris berkata, Azalina sewajarnya meminta Menteri Besar Selangor dan Negeri Sembilan meletak jawatan terlebih dahulu sebelum mengeluarkan kenyataan sedemikian.

“Kekadang bila kita bercakap, jangan main lepas dan sesedap mulut berbicara.

“Jangan nampakkan otak kosong yang menolak kebenaran.

“Kalau nak suruh MB Terengganu letak jawatan dan fokus Parlimen Kemaman, suruh MB Selangor dan MB Negeri Sembilan letak jawatan dulu, boleh ke? Ada berani tak?,” katanya dalam satu kenyataan, hari ini.

Sebelum ini, Azalina menyifatkan, PAS ketandusan pemimpin apabila mencalonkan Ahmad Samsuri untuk berdepan dengan calon Barisan Nasional (BN), Jeneral (B) Raja Mohamed Affandi Raja Mohamed Noor pada PRK tersebut.

Beliau yang juga Menteri di Jabatan Perdana Menteri (Undang-undang dan Reformasi Institusi) berkata, sekiranya benar Ahmad Samsuri mahu manabur baktinya kepada penduduk di Parlimen Kemaman, beliau tidak seharusnya bertanding atas tiket Menteri Besar.

“Kalau betul dia (Ahmad Samsuri) yakin (menang), saya nak cabar dia letak jawatan sebagai Menteri Besar Terengganu dan fokus kepada Parlimen Kemaman.

“Dia nak bertanding atas tiket sebagai Menteri Besar sebab bila kalah boleh jadi Menteri Besar. Maknanya, dia tak amanah dan ikhlas kepada pengundi Kemaman,” katanya.

Mengulas lanjut, Razali secara sinis berkata, Azalina hanya ‘bersembang deras’ di depan ahli UMNO kononnya mahu nampak hebat.

“Kalau rasa nak hebat macam Hang Jebat versi wanita, suruh rakan sekutu politik PKR minta MB mereka letak jawatan dan fokus Parlimen masing-masing.

“Kekadang adil itu kena letak pada keadaan yang sesuai, saksama itu kena hadir pada waktunya. Ini menteri jaga undang~undang dan reformasi Parlimen nampak masih tak faham.

“Agaknya kegerunan terhadap rekod 40-0 di Terengganu di bawah MB Terengganu telah membimbangkan Ketua Penerangan UMNO sendiri,” katanya.


Jangan ulangi kesilapan Pulau Batu Puteh dalam pertikaian Tubir Selatan

Oleh: Zuhayati Yazid

BANGI, 15 Syawal 1443H, Isnin – Malaysia perlu merangka strategi agar kesilapan yang berlaku berhubung isu pertikaian Pulau Batu Puteh tidak berulang kembali.

Penganalisis politik antarabangsa, Azmi Hassan berkata, semua pihak kini perlu serius dan memberi tumpuan supaya kawasan Tubir Selatan dapat dibuktikan berada dalam perairan Malaysia.

Katanya, keadaan ini seterusnya menjadikan kawasan pertikaian itu menjadi hak milik kekal negara.

“Isu (Pulau) Batu Puteh telah terlepas kerana tempoh rayuan terhadap keputusan sudah melepasi had masa yang ditetapkan.

“Jadi tumpuan kita kini adalah untuk memastikan Tubir Selatan kekal menjadi milik kita.

“Masalahnya (Pulau) Batu Puteh, Batuan Tengah dan Tubir Selatan adalah berdekatan satu sama lain, sebab itu strategi kena betul dalam perkara ini,” katanya ketika dihubungi Ismaweb.net, hari ini.

Beliau berkata, walaupun dalam menangani pertikaian Pulau Batu Puteh berlaku kesilapan dan perkara itu tidak boleh diulangi sekali lagi untuk isu Tubir Selatan.

“Kalau kita lihat peta Tubir Selatan adalah lebih dekat daripada Batuan Tengah milik kita sekarang ini.

“Bagaimanapun, kita mahu memberi justifikasi bahawa Tubir Selatan itu berada dalam perairan kita adalah penting, dan tidak biarkan Singapura yang ada ura-ura menyatakan Batu Puteh itu mahu diiktiraf sebagai pulau,” katanya.

Azmi menjelaskan, sekiranya perkara tersebut berlaku ia akan memberikan signifikan besar kepada Malaysia kerana batu itu mempunyai perairan kedaulatan maksimum 50 meter sahaja.

“Jadi dalam ini hal ini strateginya kita kena tepat bagi memastikan Batu Puteh itu adalah batu dan bukannya pulau, dalam merangka strategi untuk memastikan hak kedaulatan Batu Puteh itu tidak melampau sebagai sebuah entiti batu itu sendiri,” katanya lagi.

Semalam, Sultan Johor, Sultan Ibrahim Iskandar berkenan menerima laporan Pasukan Petugas Khas yang ditubuhkan oleh kerajaan Persekutuan bagi menyemak isu dan tindakan perundangan berhubung kes Pulau Batu Puteh, Batuan Tengah dan Tubir Selatan.

Laporan berkenaan disampaikan Menteri di Jabatan Perdana Menteri, Datuk Seri Dr Wan Junaidi Tuanku Jaafar bersama Pengerusi Pasukan Petugas Khas, Tan Sri Mohamed Apandi Ali.


Ahmad Samsuri angkat sumpah MB Terengganu bagi penggal kedua

KUALA TERENGGANU, 28 Muharam 1445H, Selasa – Naib Presiden PAS, Datuk Seri Dr Ahmad Samsuri Mokhtar mengangkat sumpah sebagai Menteri Besar Terengganu bagi penggal kedua di Istana Syarqiyyah di Chendering, dekat sini hari ini.

Ahmad Samsuri, 53, yang juga Ahli Dewan Undangan Negeri (ADUN) Ru Rendang, melafazkan sumpah memegang jawatan tersebut di hadapan Sultan Terengganu Sultan Mizan Zainal Abidin pada pukul 3.18 petang.

Turut berangkat pada Istiadat Perisytiharan Pelantikan Menteri Besar dan Melafaz Sumpah Jawatan Ahli-Ahli Majlis Mesyuarat Kerajaan Negeri itu, Yang Dipertuan Muda Terengganu, Tengku Muhammad Ismail Sultan Mizan dan Tengku Muhammad Muaz Sultan Mizan Zainal Abidin.

Ahmad Samsuri akan menerajui pentadbiran negeri setelah gabungan PAS dan Bersatu memenangi kesemua 32 kerusi Dewan Undangan Negeri Terengganu pada pilihan raya negeri Sabtu lepas.

Beliau memperoleh 20,927 undi dengan majoriti 17,286 undi mengalahkan calon Pakatan Harapan Suhaimi Sulaiman.

Bapa kepada enam orang anak itu pernah menjadi Setiausaha Politik kepada Presiden PAS yang juga bekas Menteri Besar Terengganu Tan Sri Abdul Hadi Awang pada 2008 hingga 2018.

Ahmad Samsuri buat pertama kalinya bertanding pada Pilihan Raya Umum ke-14 (PRU14) pada 2018 dan meraih kemenangan dengan majoriti 6,028 di kerusi DUN Ru Rendang menewaskan calon Barisan Nasional Nik Dir Nik Wan Ku, dan selepas itu beliau diangkat menjadi menteri besar.

Lebih dikenali sebagai Dr Sam, bekas Ketua Jabatan Aeroangkasa Universiti Putra Malaysia (UPM) berkelulusan Doktor Falsafah (PhD) Kejuruteraan Mekanikal dari University Of Leeds, United Kingdom itu pernah menjadi antara rujukan penting dalam mengupas misteri kehilangan kehilangan pesawat Malaysia Airlines (MAS) MH370 dan insiden nahas pesawat MH17.

Sepuluh ADUN yang akan menganggotai Jawatankuasa Mesyuarat Kerajaan Negeri (Exco) Terengganu turut mengangkat sumpah pada istiadat yang sama. – Bernama


Zahid nafi rakaman audio bersama Anwar

BANGI, 25 Syaaban 1442H, Rabu – Presiden UMNO, Datuk Seri Dr Ahmad Zahid Hamidi menafikan sekeras-kerasnya mengenai penyebaran audio yang kononnya merakam perbualan beliau dengan Datuk Seri Anwar Ibrahim.

Mengakui terkejut dan kecewa dengan perkara itu, Ahmad Zahid menegaskan bahawa tiada sebarang perbualan antara dirinya bersama Presiden PKR itu selepas Perhimpunan Agung UMNO (PAU) 2020, baru-baru ini.

Beliau menyifatkan perkara itu sebagai satu percaturan politik jahat dan jijik, yang hanya mengesahkan usaha berterusan untuk melemahkan serta menghancurkan UMNO.

“Saya percaya lebih banyak lagi permainan keji seperti ini akan dilakukan untuk terus meremehkan dan memusnahkan UMNO,” katanya dalam satu kenyataan, hari ini.

Ahmad Zahid berkata, sebagai Presiden UMNO, beliau tidak akan sesekali mencabuli apatah lagi membelakangi apa jua ketetapan yang telah diputuskan oleh Majlis Kerja Tertinggi UMNO dan PAU.

“Saya telah mengarahkan pegawai saya untuk segera membuat laporan polis bagi membolehkan siasatan dilakukan untuk mengenal pasti dalang ‘scheme of thing’ ini,” katanya.

Terdahulu, satu rakaman audio didakwa mirip suara Ahmad Zahid dan Anwar tular di media sosial pada Rabu.

Video tersebut dipercayai bermula dengan ucapan Ahmad Zahid ketika bercakap pada PAU 2020 yang menegaskan bahawa UMNO tidak akan menerima Anwar, DAP dan Parti Pribumi Bersatu Malaysia (Bersatu).

Bagaimanapun, dalam video berdurasi empat minit 17 saat menerusi akaun Facebook Insider Malaysia itu, turut kedengaran suara dipercayai mirip dengan Anwar memuji ucapan Ahmad Zahid dalam PAU menerusi panggilan telefon.


Bekalan elektrik tak dipotong jika tertunggak kurang 6 bulan

PUTRAJAYA, 6 Jamadilawal 1442H, Isnin – Bekalan elektrik pelanggan kediaman tidak akan dipotong jika bil tertunggak selama kurang enam bulan, kata Menteri Tenaga dan Sumber Asli, Datuk Dr Shamsul Anuar Nasarah.

Beliau berkata demikian selepas dua penyedia tenaga negara ini, Tenaga Nasional Berhad (TNB) dan Sabah Electricity Sdn Bhd (SESB) mencapai hasil rundingan demgan Kementerian Tenaga dan Sumber Asli, baru-baru ini.

Katanya, inisiatif khas ini hanya melibatkan pengguna yang mempunyai tunggakan kurang daripada enam bulan tidak kira berapa amaun bil mereka.

“Katakanlah terlewat bayar hampir enam bulan setakat bil semasa bulan ini, maka TNB dan SESB tidak akan buat pemotongan bermula 1 Januari hingga 31 Mac tahun depan,” katanya.

Sebaliknya, pengguna terbabit akan diberi kemudahan pembayaran bil secara ansuran selama tempoh enam bulan yang turut bermula 1 Januari hingga 30 Jun depan.

Manakala bagi pengguna kediaman yang mempunyai tunggakan lebih daripada tempoh enam bulan diminta berunding dengan pihak TNB dan SESB untuk mengelakkan pemotongan.

“Mereka mungkin boleh dipertimbangkan untuk diberi pelan pembayaran ansuran tertentu mengikut kes kerana setiap pengguna domestik berbeza masalahnya,” katanya.

Beliau berkata, inisiatif ini dijangka memberi manfaat kepada lebih 7.4 juta pengguna domestik iaitu masing-masing 6.94 juta di Semenanjung dan lebih 500,000 pengguna domestik di Sabah.

“Ia mengambil kira keperluan bagi membantu rakyat dalam suasana ekonomi mencabar berikutan impak berpanjangan pandemik COVID-19,” katanya.


Kerajaan perlu teruskan rayuan isu kalimah Allah: Sultan Johor

BANGI, 4 Syaaban 1442H, Khamis – Sultan Johor, Sultan Ibrahim Sultan Iskandar bertitah menyeru Kerajaan Persekutuan meneruskan rayuan dalam prosiding penggunaan kalimah Allah dalam kalangan orang bukan Islam.

Baginda turut mengarahkan Majlis Agama Islam Negeri Johor untuk mengambil apa-apa tindakan yang perlu dan wajar bagi menyokong usaha rayuan terbabit.

Titah baginda, nama ‘Allah’ ini diberi oleh diri-Nya, bukan berasal daripada mana-mana akar kata, tetapi kata nama khas yang merujuk kepada Allah, Tuhan Yang Maha Esa, Tuhan yang disembah oleh umat Islam.

“Apabila timbul kembali isu penggunaan kalimah Allah untuk digunakan pada tuhan yang lain daripada maksud yang sebenar, saya merasa amat dukacita kerana perkara ini boleh menimbulkan perbalahan dan persepsi yang kurang elok terhadap keharmonian bangsa Johor yang hidup bermuafakat di dalam satu negeri.

“Adalah perlu sensitiviti umat Islam dan kesepakatan hidup berbilang kaum dan agama ini diambil kira dalam apa jua keputusan atau penghakiman.

“… kerana isu-isu sensitif ini sangat dekat di hati saya selaku Ketua Agama Islam di negeri Johor khususnya apabila isu tersebut berkait rapat di dalam ruang sempadan agama Islam,” titahnya dalam satu kenyataan, hari ini.

Dalam pada itu, baginda bertitah, Fatwa Negeri Johor yang telah diwartakan oleh Kerajaan Johor pada 4 Jun 2009 secara jelas menyatakan bahawa ‘Penggunaan kalimah Allah oleh orang bukan Islam adalah tidak diharuskan, tidak dibenarkan, serta ditegah dan dilarang.’

Fatwa ini bermaksud penggunaan kalimah Allah oleh orang bukan Isam yang tidak bertepatan dengan maksud yang sebenarnya sebagaimana ajaran agama Islam adalah sama sekali tidak boleh dan tidak dibenarkan.

“Di Johor, kita juga mempunyai Enakmen Kawalan dan Sekatan Pengembangan. Agama-Agama Bukan Islam 1991 yang melarang penggunaan kalimah-kalimah yang dikhususkan secara eksklusif untuk umat Islam dan tidak boleh digunakan oleh orang bukan Islam kecuali dalam keadaan-keadaan yang dibenarkan oleh perundangan,” titahnya.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.


Calon MB dari PAS, tiada lagi benih BN di Perlis

BANGI, 25 Rabiulakhir 1444H, Ahad – Kepimpinan Perikatan Nasional (PN) Pusat akan menentukan calon Menteri Besar Perlis dan dijangka diumumkan esok.

Pengerusi PN negeri, Mohd Shukri Ramli berkata, sehingga kini pihaknya tidak mencadangkan sebarang nama selepas gabungan parti itu menyapu bersih 14 daripada 15 kerusi Dewan Undangan Negeri (DUN) Perlis.

“Kita masih menunggu watikah daripada Pusat. Kita tidak mencadangkan sesiapa, tunggu lantikan daripada Pusat.

“Difahamkan watikah itu telah dihantar ke Perlis. Yang pasti, Menteri Besar yang baharu daripada PAS,” katanya seperti dilapor media tempatan.

Beliau pada masa tidak menafikan kemenangan besar PN di negeri Indera Kayangan itu dipengaruhi aura Datuk Seri Dr Shahidan Kassim selain gelombang rakyat yang mahukan perubahan.

“Terima kasih kepada rakyat negeri Perlis di atas keberanian berubah kepada yang lebih baik,” katanya sambil memberi jaminan untuk membawa pentadbiran yang bersih dan stabil.

Beliau menambah pentadbiran kerajaan negeri itu akan berjalan dengan lancar memandangkan tiada lagi ‘benih’ BN di Perlis selepas ini.

“Kepemimpinan PN Perlis akan mendengar dan memberi perhatian kepada suara rakyat negeri ini serta manifesto akan diperhalusi dan dilaksanakan dengan penuh berhemah,” katanya

“Untuk menumbangkan BN sampai tahap 17 (kerusi PN) satu (kerusi PH) ini memang tidak dijangka.

“Kami sangka setakat majoriti mudah sahaja. Kepercayaan yang diberikan kepada kami adalah ujian, amanah yang amat besar untuk kami menanggungnya.

Sementara itu, Shukri yang berjaya mempertahankan kerusi DUN Sanglang berkata, kejayaan PN di Perlis menamatkan legasi pemerintahan BN sejak 65 tahun lalu.

Semalam, keputusan Pilihan Raya Umum ke-15 (PRU15) menyaksikan PN membentuk kerajaan negeri yang baharu selepas memenangi 14 kerusi DUN dan hanya satu kerusi dimenangi Pakatan Harapan (PH) di DUN Indera Kayangan .

PN juga menguasai ketiga-tiga kerusi Parlimen yang dipertandingkan di Perlis pada PRU15.


Musim tengkujuh bermula Sabtu hingga Mac 2024

BANGI, 23 Rabiulakhir 1445H, Selasa – Monsun Timur Laut (MTL) atau musim tengkujuh di Malaysia dijangka bermula pada 11 November 2023 dan berterusan sehingga Mac 2024.

Ketua Pengarah Jabatan Meteorologi Malaysia (MET Malaysia), Muhammad Helmi Abdullah berkata, dalam tempoh ini, ijangka empat hingga enam episod hujan lebat.

Beliau berkata, semasa fasa awal MTL dari November 2023 hingga Januari 2024, episod hujan lebat dijangka berlaku di Kelantan, Terengganu, Pahang, Johor dan barat Sarawak.

Namun, katanya, sekiranya luruan monsun yang berlaku adalah kuat dan pada masa yang sama wujud sistem cuaca tekanan rendah hujan lebat berterusan boleh berlaku di negeri-negeri lain di Malaysia.

“Hujan lebat berterusan untuk tempoh beberapa hari boleh mengakibatkan kejadian banjir di kawasan berkedudukan rendah dan kawasan kerap banjir.

“Sekiranya hujan lebat berterusan berlaku serentak dengan kejadian air pasang besar dan luruan ribut, risiko kejadian banjir boleh menjadi lebih ekstrem.

“Selain itu, tiupan angin timur laut secara berterusan dan kencang boleh menyebabkan laut bergelora, risiko kenaikan paras laut dan ombak besar di perairan Laut China Selatan,” katanya dalam kenyataan, hari ini.

Manakala, fasa akhir MTL iaitu Februari hingga Mac 2024 dijangkakan utara Semenanjung (Perlis, Kedah, Pulau Pinang, Perak, Kelantan, Terengganu), Sabah, Labuan dan utara Sarawak mengalami kurang hujan.

Beliau berkata, keadaan cuaca panas dan kering yang dijangka bermula Mac 2024 berpotensi menyebabkan berlakunya

gelombang haba.

“Situasi ini berikutan El Nino yang dijangka berterusan sehingga pertengahan 2024 dan Indian Ocean Dipole (IOD) positif pula dijangka sehingga suku pertama tahun 2024.

Justeru, orang ramai dinasihatkan agar bersiap sedia menghadapi musim tengkujuh serta sentiasa peka dengan maklumat, nasihat, ramalan dan amaran cuaca yang dikeluarkan oleh Jabatan Meteorologi Malaysia (MET Malaysia).

Maklumat mengenai cuaca boleh didapati melalui medium sebaran rasmi iaitu laman web www.met.gov.my, aplikasi mobil myCuaca dan media sosial rasmi MET Malaysia.

“Talian hotline MET Malaysia 1-300-22-1638 boleh dihubungi bagi sebarang pertanyaan lanjut,” katanya.


Kes makin naik, segera dapatkan dos penggalak

KUALA LUMPUR, 11 Zulhijjah 1443H, Isnin – Menteri Kesihatan, Khairy Jamaluddin menasihati individu yang belum mendapatkan suntikan dos penggalak COVID-19 agar segera berbuat demikian susulan peningkatan jangkitan kes virus itu sejak kebelakangan ini.

Beliau turut menyarankan rakyat Malaysia yang belum menerima suntikan agar mendapatkan Paxlovid, ubat antiviral di fasiliti Kementerian Kesihatan sejak 15 April lepas bagi merawat pesakit COVID-19 dengan gejala ringan dan sederhana (kategori dua dan tiga).

“Dapatkan suntikan, jika anda belum berbuat demikian. Dapatkan Paxlovid, jika anda berisiko tinggi dan positif COVID-19,” katanya di akaun Twitter rasmi beliau hari ini.

Khairy juga menggesa agar rakyat Malaysia memakai pelitup muka apabila berada di kawasan tertutup atau sesak selain mengamalkan kaedah TRIIS (uji, lapor, asingkan, maklumkan, dapatkan).

Dilaporkan bahawa tujuh juta rakyat Malaysia belum mendapatkan dos penggalak COVID-19 setakat ini.

Perdana Menteri, Datuk Seri Ismail Sabri Yaakob berkata meskipun dos penggalak tidak diwajibkan, ia masih penting kerana bukan sahaja kes positif COVID-19 telah kembali dengan trend menaik, tetapi dos itu juga akan membantu menghadapi varian baharu virus terutama Omicron BA.5 yang lebih mudah berjangkit.

Khairy berkata, pemberian Paxlovid kepada pesakit di fasiliti kesihatan swasta adalah percuma namun pesakit masih perlu membayar caj perkhidmatan konsultasi dan caj lain yang berkaitan. – Bernama


KKM kesan 4 produk kosmetik beracun

BANGI, 4 Zulhijjah 1443H, Isnin – Kementerian Kesihatan (KKM) menggesa orang ramai untuk mengelak daripada membeli dan menggunakan beberapa produk kosmetik yang dikesan mengandungi racun berjadual seperti merkuri serta hydroquinone dan tretinoin.

Produk yang disenaraikan itu adalah Biela Beauty Glowing Night Cream, BL Skincare Day Cream 1, BL Skincare Day Cream 2 dan BL Skincare Night Cream.

Susulan itu, notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

Ketua Pengarah Kesihatan, Tan Sri Dr Noor Hisham Abdullah berkata, produk yang mengandungi hydroquinone dan tretinoin adalah ubat yang perlu berdaftar dengan Pihak Berkuasa Kawalan Dadah serta hanya boleh digunakan dengan nasihat ahli profesional kesihatan.

Katanya, penggunaan produk yang mengandungi bahan-bahan tanpa pengawasan ahli profesional kesihatan boleh menyebabkan kemerahan pada kulit, tidak selesa, pedih, hipersensitif kepada cahaya matahari dan meningkatkan risiko kanser kulit.

“Merkuri dilarang di dalam produk kosmetik kerana boleh memudaratkan kesihatan.

“Ia boleh diserap masuk ke dalam badan dan menyebabkan kerosakan pada buah pinggang dan sistem saraf,” katanya dalam kenyataan, hari ini.

Justeru, Dr Noor Hisham berkata, penjualan dan pengedaran produk-produk kosmetik terbabit perlu dihentikan serta-merta kerana melanggar Peraturan-Peraturan Kawalan Dadah dan Kosmetik 1984.

“Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi 3 tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi 5 tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Serentak itu, orang awam yang sedang menggunakan produk-produk kosmetik berkenaan dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

Orang awam juga digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


Nama Bukit Melaka perlu dikekalkan: PEMBELA

Oleh Zuhayati Yazid

BANGI, 3 Syaaban 1443H, Ahad – Polemik penukaran nama Bukit St Paul kepada bukit Melaka di Bandar Hilir tidak sepatutnya menjadi isu.

Seharusnya, nama Bukit Melaka dikekalkan bersesuaian dengan sejarah kegemilangan negeri berkenaan, demikian kata Ketua Media Pertubuhan-Pertubuhan Pembela Islam (PEMBELA), Haji Rashidi Haris.

“Apakah sejarah St Paul ini jauh lebih hebat daripada sejarah gemilang bukit ini ketika bersama kerajaan sebelum tahun 1511 iaitu kerajaan Kesultanan Melaka yang telah menapak sejak 1262.

“Mengapa harus kita mengekalkan identiti penjajah sedangkan kehebatan sejarah kita sendiri dipadam oleh penjajah apabila mereka merampasnya,” soalnya ketika dihubungi Ismaweb.net, hari ini.

Dalam pada itu, beliau mempersoalkan mengapa harus bangga dengan sejarah penjajah apabila negara lain tidak menghargai dan berusaha memadamkannya.

“Rata-rata rakyat Malaysia bukannya berbangsa Portugis atau Belanda, majoriti rakyat negeri Melaka terdiri dari bangsa Melayu, Cina, India dan sebilangan kecil Serani dan yang lainnya,” katanya.

Lebih menghairankan, tegas beliau, apabila yang mahu mengekalkan nama Bukit St Paul ini adalah mereka yang datuk neneknya pernah dijajah dan dihalau keluar dari negara asal serta diperlakukan seperti hamba dengan gaji murah.

“Mana hilangnya maruah diri apabila bangga mengekalkan nama bangsa yang suatu ketika menghina dan memandang rendah bangsa Asia; Melayu, Cina dan India.

“Janganlah jadi bangsa tidak bermaruah mengangkat nama bangsa yang menghina diri kita.

“Sebenarnya Barat tidak pernah menghormati bangsa Asia ketika mereka berada di era kegemilangan,” tegas beliau.

Pada masa sama, beliau turut menggesa supaya individu yang mengecam penukaran nama tersebut supaya ‘cermin diri’ siapa kita suatu masa dahulu di mata orang Barat ini.

Katanya, hanya mereka yang tiada jati diri sahaja masih terhegeh-hegeh mengharapkan santunan dari Barat.

Sebelum ini, media melaporkan Bukit Melaka yang didakwa nama asal Bukit St Paul belum boleh digunakan secara rasmi kerana masih di peringkat kajian susulan terdapat juga nama lain yang disebut dalam sejarah.

Pautan terdahulu;


Bebaskan Palestin!

LONDON, 11 Syawal 1442H, Ahad – Ribuan penunjuk perasaan pro-Palestin melakukan perarakan di London dan bandar-bandar Britain  bagi membantah serangan negara haram Israel di Semenanjung Gaza.

Ketika bantahan, penunjuk perasaan menggesa melakukan sekatan ke atas Israel.

Terdapat antara mereka yang mengenakan pakaian menggunakan bendera Palestin serta memancarkan cahaya berwarna hijau dan merah tanda sokongan ke atas negara itu.

Malah, ada yang membawa sepanduk bertulis: “Bebas Palestin”, “Berhenti Mengebom Gaza” dan “Sekat Israel”.

Gencatan senjata antara Israel dan Palestin yang dikelola oleh Mesir mengakhiri peperangan selama 11 hari.

Ia sangat signifikan kepada penduduk Palestin kerana negara pengganas Israel telah mengaku kalah kepada Pergerakan Perjuangan Islam Palestin (Hamas).

Gencatan senjata tanpa syarat itu juga menamatkan peperangan yang disifatkan sebagai paling dahsyat pernah berlaku di Gaza sejak tahun 2014.

Bagaimanapun, kurang daripada tempoh 24 jam gencatan senjata itu berkuat kuasa, rejim pengganas Israel bertindak menyerbu ruang sekitar Masjid al-Aqsa dan melepaskan gas pemedih mata ke arah rakyat Palestin yang baru sahaja selesai menunaikan solat Jumaat.

Bahkan, mereka turut naik ke bumbung Masjid al-Qibli serta mengacu senapang ke arah orang awam yang berhampiran. -Agensi


Bekalan air di 238 kawasan pulih sepenuhnya: Air Selangor

KUALA LUMPUR, 19 Safar 1442H, Rabu – Sebanyak 238 daripada 274 kawasan terjejas akibat gangguan bekalan air tidak berjadual ekoran henti tugas Loji Rawatan Air (LRA) Sungai Semenyih dan Bukit Tampoi, telah menerima bekalan air sepenuhnya, dengan peratusan pemulihan pada tahap 87 peratus sehingga 6 petang tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri memaklumkan dalam kenyataan hari ini, sebanyak 36 kawasan masih lagi dalam proses pemulihan.

“Peratusan pemulihan mengikut wilayah iaitu di Petaling mencatatkan 73 peratus, Hulu Langat 88 peratus, Kuala Langat 79 peratus manakala Sepang dan Putrajaya 99 peratus.

“Air Selangor sedang mengambil tindakan untuk menstabilkan sistem agihan bagi memulihkan kawasan-kawasan yang masih terjejas,” katanya.

Air Selangor menyarankan pengguna mendapatkan maklumat rasmi gangguan bekalan air melalui saluran komunikasi rasmi Air Selangor dengan merujuk aplikasi Air Selangor, media sosial Air Selangor di Twitter, Facebook, Instagram dan laman sesawang di www.airselangor.com.

Sejumlah 309,687 akaun pengguna di wilayah Petaling, Hulu Langat, Kuala Langat dan Sepang/Putrajaya mengalami gangguan bekalan air tidak berjadual sejak Ahad, apabila LRA Sungai Semenyih dan Bukit Tampoi dihenti tugas akibat pencemaran sumber air mentah. – Bernama


Veteran ATM anjur perhimpunan aman di Tugu Negara

BANGI, 6 Zulkaedah 1443H, Isnin – Sekretariat Majlis Reunion Perjumpaan Bekas Perajurit RU6622 mengadakan perhimpunan aman menuntut supaya kerajaan menyelaraskan pencen veteran Angkatan Tentera Malaysia (ATM).

Selain itu, perhimpunan turut menuntut supaya diberikan pencen kepada anggota tidak berpencen bagi meringankan beban mereka yang tergolong dalam kategori B40.

Pengerusi Bersama dan Penasihat Undang-Undangnya, Mejar (B) Mior Rosli Mior Mohd Jaafar berkata, desakan bukan bermotifkan politik sebaliknya menuntut hak selain menggesa tidak terus mengetepikan veteran ATM.

“Penyelarasan pencen sebelum ini dibuat dua kali pada 2004 dan 2007 namun pada kali kedua itu ada yang dapat dan ada veteran ATM yang tidak menerima penyelarasan pencen itu.

“Paling ketara berlaku pada 2013 apabila tentera yang masih berkhidmat menerima kenaikan gaji 60 peratus sedangkan kami yang veteran hanya diberi kenaikan dua peratus.

“Jadi selepas 2014 apabila mereka bersara, pembayaran pencen dengan veteran sangat besar perbezaannya malah apa yang berlaku kini mereka yang bersara dengan leftenan kolonel dan ke bawah semuanya B40,” katanya seperti dipetik media tempatan, hari ini.

Perhimpunan yang berlangsung di Tugu Negara itu disertai kira-kira 500 orang veteran ATM.

Mereka mengemukakan tiga tuntutan iaitu penyelerasan pencen, pemberian pencen kepada veteran yang tidak menerima pencen dan membuka ruang pengampunan supaya veteran ATM dapat menerima pencen serta diiktiraf sebagai veteran.

Mior Rosli menambah, pihaknya juga menuntut supaya golongan veteran tidak berpencen ini dapat menikmati pencen selepas ini.

“Selain itu, kita juga menuntut supaya bekas tentera yang diberhentikan atas kesalahan salah laku diberi pengampunan.

“Dalam tentera disiplin itu sangat penting dan saya tidak kata orang buat salah tidak boleh dihukum tetapi sehingga kini mereka ini (bekas tentera) tiada ada peluang untuk meminta pengampunan,” katanya.

Katanya lagi, apabila tidak mendapat pengampunan kesemuanya hilang meskipun ada yang tinggal setahun lagi dalam perkhidmatan sebelum berpencen.


Berpolitik tak kira waktu, nilai semula mandat pemimpin di PRU15

BANGI, 25 Rabiulakhir 1442H, Jumaat – Rakyat perlu menilai semula wajah-wajah pemimpin yang sentiasa berpolitik tanpa sempadan waktu sehingga membawa kepada kemelut di negeri Perak.

Ini kerana pemimpin yang tidak ikhlas berjuang akan sentiasa mencari peluang untuk mendapatkan kuasa demi habuan peribadi mereka.

Justeru, rakyat perlu bijak memilih pemimpin Melayu yang ikhlas berjuang, kata Ketua Angkatan Pemuda Pemudi BERJASA (ANGKASA) Perak, Azizat Zainal.

“Dalam keadaan krisis ekonomi dan kesihatan yang belum pulih ini, sebahagian pemimpin Melayu kita masih lagi sibuk bertelagah untuk mendapatkan jawatan dan melobi jawatan kepada anak-anak buah mereka.

“Mereka lebih sibuk mencari jawatan daripada sibuk menyelesaikan masalah-masalah yang dihadapi oleh rakyat,” katanya hari ini.

Beliau berkata, pemimpin yang dipilih sepatutnya bekerja siang malam membantu rakyat dan bukannya sibuk mengejar jawatan serta habuan untuk parti.

“Rakyat akan terus kecewa dengan sikap mereka ini yang mempermainkan mandat yang telah diberikan oleh rakyat.

“PRU15 nanti, kita minta rakyat menilai semula wajah-wajah pemimpin ini yang telah sentiasa berpolitik tanpa sempadan waktu,” katanya.

Azizat berkata demikian mengulas titah Sultan Perak, Sultan Nazrin Shah Muizzuddin Shah yang menyifatkan pelantikan kali ketiga jawatan Menteri Besar sejak Pilihan Raya Umum Ke-14 (PRU14) bukan perkara dibanggakan kerana tercatat dalam sejarah sebagai cerminan kegagalan.

Baginda bertitah, situasi itu sekali gus mencatatkan sejarah baharu yang tidak pernah berlaku dalam sesuatu penggal Dewan Undangan Negeri (DUN) sebelum ini.

Terdahulu, Ahli Dewan Undangan Negeri (ADUN) Kota Tampan, Datuk Saarani Mohamad mengangkat sumpah jawatan sebagai Menteri Besar ke-14 di hadapan Sultan Nazrin.

Pelantikan Saarani adalah susulan peletakan jawatan Datuk Seri Ahmad Faizal Azumu yang juga ADUN Chenderiang pada 5 Disember lalu, selepas beliau gagal mendapat sokongan menerusi usul ‘keyakinan majoriti ahli dewan terhadap Menteri bBesar’ sehari sebelum itu.


3,633 keluarga di Melaka status miskin tegar

ALOR GAJAH, 6 Jamadilakhir 1443H, Ahad – Sebanyak 3,633 ketua isi rumah (KIR) di Melaka berstatus miskin tegar dengan jumlah pendapatan isi rumah pada kadar RM1,289 sebulan direkodkan berdasarkan data e-Kasih setakat Disember tahun lepas.

Ketua Menteri Melaka, Datuk Seri Sulaiman Md Ali berkata, situasi berkenaan agak membimbangkan kerana sebelum ini Melaka merupakan negeri berstatus sifar miskin tegar sama ada miskin tegar bandar atau miskin tegar luar bandar.

Beliau berkata, peningkatan jumlah KIR berstatus miskin tegar itu ekoran Melaka kini perlu mengguna pakai kadar Pendapatan Garis Kemiskinan (PGK) 2019 iaitu jumlah pendapatan isi rumah pada kadar RM1,289 sebulan dan pendapatan per kapita RM337 sebulan.

“Situasi ini berlaku ekoran peningkatan Pendapatan Garis Kemiskinan Nasional (PGKN) bagi KIR baru-baru ini sekali gus memberi impak besar kepada Melaka.

“Justeru pelbagai peluang pekerjaan dan perniagaan akan diwujudkan untuk membantu meningkatkan ekonomi KIR di negeri ini sekali gus keluar daripada status miskin tegar,” katanya kepada pemberita selepas Program ‘I Care For You’ Peringkat Dewan Undangan Negeri (DUN) Lendu di sini hari ini.

Beliau berkata, selain itu, kerajaan negeri dengan kerjasama Pejabat Pembangunan negeri juga sedang merangka pelbagai inisiatif baharu berbentuk program jangka masa pendek dan panjang bagi mentransformasi pendekatan membasmi kemiskinan di negeri itu pada masa hadapan.

Katanya, menerusi usaha itu, pihaknya berharap Melaka dapat kembali mencapai sifar miskin tegar menjelang 2025.

Terdahulu, Sulaiman berkata Program ‘I Care For You’ akan diperluaskan ke 28 DUN di negeri ini bagi membantu golongan miskin, miskin tegar, orang kurang upaya, pesakit kronik dan mangsa bencana di negeri itu meliputi bantuan wang tunai dan peralatan serta barangan kesihatan.

Beliau berkata pada program berkenaan, sebanyak 40 KIR yang berstatus miskin dan miskin tegar di DUN Lendu menerima sumbangan wang tunai RM500 setiap seorang. – Bernama


Ekstremis Yahudi melampau gesa pengikut bawa haiwan ke Masjid Al-Aqsa

TEBING BARAT, 9 Ramadan 1444H, Jumaat – Kumpulan ekstremis Temple Mount (Al-Haram Al-Sharif) membuat pengumuman kepada peneroka haram Israel untuk membawa haiwan korban ke Masjid Al-Aqsa bagi tujuan penyembelihan pada cuti Paskah minggu hadapan.

Kumpulan tersebut meminta pengikutnya berkumpul di pintu masuk perkarangan Masjid Al-Aqsa pada malam raya Yahudi yang bermula pada 5 April.

Pengarah Masjid Al-Aqsa, Sheikh Omar Al Kiswani berkata, pengumuman dari kumpulan ekstremis itu dianggap sangat berbahaya memandangkan masjid tersebut adalah tapak ketiga paling suci dalam Islam.

“Pihak berkuasa Al-Aqsa akan menghalang peneroka haram daripada meneruskan rancangan mereka, dan kami tidak akan membenarkan mana-mana peneroka memasuki kawasan itu dengan haiwan hidup.

“Pencerobohan sebegini kerap berlaku meskipun penganut Yahudi yang taat tidak sepatutnya memasuki ruang suci secara sengaja ketika dalam keadaan hadas,” katanya.

Sementara itu, puluhan peneroka Israel menyerbu Masjid Al-Aqsa pada awal pagi Rabu di bawah perlindungan polis yang ketat. – Agensi


Negara haram Israel ambil alih 193 dunum tanah Palestin

RAMALLAH,  14 Rejab 1442H, Jumaat– Negara penjajah Israel mengumumkan akan mengambil alih 193 dunum atau kira-kira 48 ekar tanah Palestin di kampung Deir Dibwan, di timur Ramallah dekat Tebing Barat yang diduduki.

Ketua kampung, Mansour Mansour berkata, rampasan tanah dilakukan bagi meluaskan penempatan haram Yahudi.

Beliau berkata, sebuah peta yang baru-baru ini diterbitkan oleh Israel menunjukkan seluas 193 dunum tanah di  kampung Rammun yang berdekatan, telah diambil alih oleh negara haram itu atas tujuan sama.

Tegasnya, dasar penyitaan tanah akan terus ditolak oleh rakyat Palestin, yang akan melakukan apa sahaja untuk menghentikan rampasan tanah.

Kira-kira 7,000 penduduk Yahudi tinggal di penempatan haram di Tebing Barat yang diduduki telah melanggar undang-undang antarabangsa, khususnya Konvensyen Geneva Keempat yang melarang penempatan penjajah di negara yang dijajah. -Agensi


Enam terbunuh dalam perhimpunan pro-Palestin di Pakistan

ISLAMABAD, 10 Syawal 1442H, Sabtu – Sekurang-kurangnya enam orang terbunuh dan beberapa yang lain cedera dalam serangan letupan bom pada perhimpunan pro-Palestin di wilayah barat daya Pakistan, kata para pegawai.

“Letupan itu berlaku di jalan yang sibuk di wilayah Chaman, yang bersempadan dengan Afghanistan,” kata jurucakap pemerintah Punjab, Liaquat Shahwani kepada Anadolu Agency.

Letupan itu dilaporkan berlaku berhampiran kenderaan ketua wilayah parti agama arus perdana negara, Jamiat Ulema Islam, Abdul Qadir Loni yang mengetuai perhimpunan itu.

Abdul Qadir juga mengalami kecederaan ringan.

Liaquat berkata, bom itu dipasang pada sebuah motosikal yang diparkir di sepanjang jalan perhimpunan.

Tidak ada kumpulan yang mengaku bertanggungjawab atas serangan itu.

Rakaman yang disiarkan di saluran televisyen menunjukkan kenderaan yang rosak, pecahan kaca dan kasut serta topi yang berlumuran darah tersebar di sekitar tempat perhimpunan itu.

Pegawai dan aktivis telah mengadakan perhimpunan dan demonstrasi sejak peningkatan keganasan terbaharu Israel di Gaza, yang mengorbankan sekurang-kurangnya 243 orang Palestin, termasuk wanita dan kanak-kanak. – Agensi


Segera bekal peranti, komputer riba kepada pelajar B40: PIBGN

KUALA LUMPUR, 25 Syawal 1442H, Ahad – Majlis Permuafakatan Persatuan Ibu Bapa dan Guru Nasional (PIBGN) meminta kerajaan mempercepat pembekalan komputer riba, tablet dan peranti kepada pelajar daripada keluarga berpendapatan rendah (B40) bagi memastikan mereka terus mendapat akses kepada pembelajaran semasa.

Presiden PIBGN Profesor Madya Datuk Dr Mohamad Ali Hasan berkata proses agihan melalui inisiatif CERDIK yang dijangka selesai pada September dianggap terlalu lama dan mungkin menyebabkan sebilangan pelajar terbabit ketinggalan dalam proses Pengajaran dan Pembelajaran di Rumah (PdPR) yang dijalankan ketika ini.

“Kementerian Pendidikan perlu menggandakan usaha untuk memastikan agihan disegerakan selewat-lewatnya Julai ini bagi memastikan tiada pelajar B40 yang bimbang akan ketinggalan mata pelajaran dan berdepan dengan kesukaran untuk melalui PdPR,” katanya kepada Bernama.

Pada sidang media secara maya hari ini, Menteri Kanan Pendidikan Datuk Dr Radzi Jidin berkata melalui inisiatif CERDIK, sebanyak 12,887 unit peranti telah diagih kepada 95 sekolah melibatkan 51 Pejabat Pendidikan Daerah manakala 40,290 lagi dalam proses agihan selewat-lewatnya 12 Jun ini dan baki 96,823 unit dijangka selesai pada akhir September.

Mohamad Ali juga berkata tempoh PdPR yang diteruskan selama 25 hari selepas cuti pertengahan tahun perlu digunakan sebaiknya untuk memastikan lebih ramai guru menerima vaksin COVID-19 masing-masing sekali gus memastikan sekolah lebih selamat untuk dibuka.

Katanya jumlah guru yang divaksin perlu dipertingkat terutama tenaga pengajar bagi murid yang akan menduduki peperiksaan sebagai usaha memastikan sesi persekolahan secara bersemuka pada masa akan datang dapat dilaksanakan dengan selamat.

Gabungan Pelajar Pelajar Melayu Semenanjung (GPMS) dalam satu kenyataan memaklumkan langkah kerajaan meneruskan siaran Didik TV selama 15 jam siaran dapat memastikan pelajar yang berdepan kekangan peranti dan gajet boleh mengikuti sesi pembelajaran dengan baik.

Sokongan dan dokongan ibu bapa juga dapat membantu guru menjayakan PdPR selain memastikan sesi itu dijalankan dengan kesesuaian pelajar dan guru memandangkan para pendidik lebih mengetahui kebolehan serta keupayaan anak didik mereka.

“GPMS menyokong bahawa guru sendiri lebih mengenali dan memahami pelajar masing-masing dan mereka perlu diberi autoriti bagi menentukan cara yang bersesuaian serta lebih efektif dalam memastikan kemenjadian pelajar yang dididik oleh mereka,” katanya. – Bernama


Iran, Syria setuju wujudkan bank di zon ekonomi khas

TEHRAN, 11 Jamadilakhir 1443H, Jumaat – Iran dan Syria bersetuju menubuhkan bank bersama di zon ekonomi khas dalam usaha meningkatkan lagi kerjasama dua negara.

Menteri Pengangkutan Iran, Rostam Qassemi berkata, kedua-dua negara mahu memperluaskan hubungan ekonomi dan perdagangan selepas negara Arab kembali bangkit hampir sedekad susulan peperangan dan keganasan.

Beliau membincangkan perkara berkenaan ketika mengunjungi Damsyik minggu lalu.

Rostam memberitahu, pihaknya kini sedang mengatur pegawai-pegawai tertinggi yang akan ke Syria bagi menandatangani perjanjian akhir bagi menjayakan program berkenaan.

Buat masa ini, kedua-dua telah mencapai persetujuan bagi penubuhan bank bersama Iran-Syria.

“Semuanya telah dibincangkan dalam pertemuaan baru-baru ini, kami harapkan akan ada lagi beberapa cawangan di kedua-dua negara,” katanya.

Dalam masa terdekat, kedua-dua pemimpin negara akan mengadakan mesyuarat bagi memuktamadkan perjanjian yang dicapai ketika lawatan ke Syria baru-baru ini.

Perbincangan akan memberi penumpuan terhadap beberapa kerjasama lagi dalam beberapa bidang termasuk mengeluarkan jentera dan peralatan bagi pertanian terutama bagi meningkatkan hasil di negara Arab. – Agensi


Kadar inflasi Sri Lanka melonjak kepada 70.2 peratus pada Ogos

COLOMBO, 26 Safar 1444H, Khamis – Indeks Harga Pengguna Nasional (NCPI) Sri Lanka meningkat 70.2 peratus pada Ogos berbanding tahun sebelumnya.

Harga makanan meningkat 84.6 peratus, manakala harga barangan bukan makanan melonjak 57.1 peratus.

Bank Pusat Sri Lanka (CBSL) memaklumkan, pada Ogos kadar inflasi akan menjadi sederhana selepas memuncak kira-kira 70 peratus apabila ekonomi negara itu perlahan.

NCPI menjangkakan inflasi harga runcit yang lebih luas dan dikeluarkan dengan ketinggalan 21 hari setiap bulan.

Indeks Harga Pengguna (CCPI) Colombo yang dipantau lebih rapi, dikeluarkan pada akhir bulan meningkat 64.3 peratus pada Ogos.

Ia bertindak sebagai penunjuk utama untuk harga negara dan menunjukkan bagaimana inflasi berkembang di bandar terbesar di Sri Lanka.

Ekonomi Sri Lanka menyusut 8.4 peratus pada suku hingga Jun berbanding setahun lalu, dalam salah satu kemerosotan paling teruk dalam tempoh tiga bulan, di tengah-tengah kekurangan baja dan bahan api.

“Inflasi dijangka berkurangan mulai September.

“Bagaimanapun, inflasi hanya berkemungkinan sederhana dan mencapai satu digit pada separuh kedua 2023,” kata Ketua Penyelidik firma pelaburan First Capital yang berpangkalan di Colombo, Dimantha Mathew.

Kekurangan dolar yang teruk disebabkan oleh salah urus ekonomi dan kesan pandemik COVID-19, menyebabkan Sri Lanka bergelut untuk membayar import penting termasuk makanan, bahan api, baja dan ubat-ubatan.

Awal bulan ini, negara itu mencapai perjanjian awal dengan Tabung Kewangan Antarabangsa (IMF) untuk pinjaman kira-kira AS$2.9 bilion, bergantung kepadanya untuk menerima jaminan pembiayaan dari pemiutang rasmi dan rundingan dengan pemiutang swasta. – Agensi


COVID-19: Malaysia di ambang gelombang ke-2! Kawal segera

Oleh Athirah Huda Zalhe

BANGI, 14 Safar 1442H, Jumaat – Pengamal Perubatan dan Kesihatan Muslim Malaysia (I-Medik) menggesa kerajaan dan Majlis Keselamatan Negara (MKN) mempertimbangkan untuk menguatkuasakan semula Perintah Kawalan Pergerakan (PKP).

Presiden I-Medik, Prof Dr Azmi Md Nor berkata, sekali pun tidak dapat dilakukan secara menyeluruh, sekurang-kurangnya ia dikuatkuasakan di negeri dan daerah bersasar atau zon merah.

Beliau berkata, langkah itu perlu bagi mengekang penularan wabak serta kluster baharu COVID-19 di negara ini.

“Sama ada ia akan (PKP) berlaku lagi, itu terserah pada keputusan Perdana Menteri dan MKN sendiri, kerana kluster serta kes baharu bukan membabitkan semua negeri di Malaysia.

“Jika pun mahu dikuatkuasakan kembali, saya rasa ia hanya perlu di kawasan bersasar sahaja, seperti Selangor dan Pulau Pinang di beberapa kawasan,” katanya kepada Ismaweb.net, hari ini.

Semalam, Malaysia merekodkan 260 kes baharu COVID-19, yang dilaporkan kes harian kedua tertinggi pernah dicatatkan di negara ini.

Ketua Pengarah Kesihatan, Tan Sri Dr Noor Hisham Abdullah berkata, daripada 260 kes itu, hanya satu kes import dari United Kingdom membabitkan pengembara bukan warganegara dilaporkan di Kuala Lumpur.

Katanya, daripada 259 kes penularan dalam negara, 118 kes dilaporkan di Sabah, Kedah (98 kes), Kuala Lumpur (13 kes), Selangor (13 kes), Johor (lima kes), Putrajaya (lima kes), Terengganu (dua kes), Perlis (dua kes), Melaka, Pahang dan Pulau Pinang masing-masing dengan satu kes.

Mengulas peningkatan jumlah kes baharu itu, Prof Azmi tidak menolak kemungkinan Malaysia kini berada di ambang gelombang kedua, jika kerajaan gagal mengawal dan rakyat enggan mematuhi prosedur operasi standard (SOP).

“Saya juga kesal dengan sikap pemimpin politik yang tidak mengambil kira impak wabak ini sekiranya Pilihan Raya Negeri (PRN) Sabah diadakan dalam waktu ini.

“Pakar kesihatan sudah memberi amaran, tetapi malangnya ‘politiking’ ini tidak mahu mendengar nasihat, dan akhirnya lihatlah apa yang berlaku sekarang,” katanya.

Ditanya mengenai kegusaran rakyat jika PKP dikuatkuasakan semula, Prof Azmi berkata, mahu atau tidak semua pihak, termasuk kerajaan, bank dan rakyat perlu bersedia menghadapinya.

“Jika terpaksa dilaksanakan sekali lagi, sekurang-kurangnya kita sudah ada pengalaman daripada PKP kali pertama sebelum ini.

“Impak daripada PKP ini juga perlulah ditangani dengan sebaiknya tidak kira dari segi pekerjaan atau ekonomi.

“Keadaan sekarang bukan hanya didepani oleh Malaysia sahaja, bahkan turut dihadapi seluruh dunia,” katanya.


COVID: Kes baharu bawah paras 10,000 tiga hari berturut-turut

KUALA LUMPUR, 11 Ramadan 1443H, Rabu – Jumlah kes baharu COVID-19 dalam negara berada di bawah paras 10,000 untuk tiga hari berturut-turut apabila 9,002 kes dilapor semalam, menjadikan kumulatif kes COVID-19 negara kini 4,342,559, kata Ketua Pengarah Kesihatan, Tan Sri Dr Noor Hisham Abdullah.

Pada Ahad (10 April), sebanyak 8,112 kes baharu dilaporkan manakala pada Isnin negara mencatatkan 7,739 kes baharu.

Beliau berkata, daripada jumlah kes baharu semalam, 67 kes atau 0.74 peratus adalah kategori tiga, empat dan lima.

Dr Noor Hisham dalam kenyataan hari ini berkata, sebanyak 394 kes COVID-19 dimasukkan ke hospital semalam dengan 162 kes adalah kategori tiga, empat dan lima, manakala 232 kes melibatkan kategori satu dan dua.

Beliau berkata, jumlah kes sembuh yang dilaporkan semalam juga melebihi kes baharu apabila 16,986 kes sembuh dicatat menjadikan kumulatif kes sembuh 4,180,763, manakala tiga kluster baharu dilapor menjadikan jumlah kluster aktif kini 117.

Bagi penggunaan fasiliti kesihatan khusus bagi kes COVID-19 pula, Dr Noor Hisham berkata, Putrajaya mencatat peratusan pengisian melebihi 50 peratus bagi penggunaan katil unit rawatan rapi (ICU) setakat semalam iaitu 100 peratus manakala Selangor 51 peratus.

Pada masa sama, bagi pengisian katil di Pusat Kuarantin dan Rawatan COVID-19 Berisiko Rendah (PKRC), tiada negeri mencatat peratusan pengisian melebihi 50 peratus.

Kadar kebolehjangkitan COVID-19 atau nilai Rt dicatatkan di seluruh negara semalam pula adalah 0.84, dengan Selangor kekal merekodkan kadar tertinggi iaitu 0.93 manakala Kelantan mencatat kadar paling rendah dengan 0.63. – Bernama